title: Comitia

text: Augustus säilytti yksinvaltaisuudestaan huolimatta joitain tasavaltalaisia muotoja. Hän kuitenkin merkittävästi vähensi kansankokousten merkitystä siirtämällä niiden lainsäädäntövaltaa senaatille. Senaattorit puolestaan keisari nimitti itse. Hänet oli myös valittu useihin virkoihin eliniäksi, joten vaaleja ei tarvinnut pohtia. Tiberius siirsi myös virkamiesten valinnan senaatille. Caligulan kauden jäälkeen kansankokoukset eivät enää kokoontuneet.


title: Kansankokous

text: Kansankokouksia:


title: God Save the Queen (Sex Pistolsin kappale)

text: God Save the Queen on yksi brittiläisen punk-yhtyeen, Sex Pistolsin tunnetuimpia kappaleita. Se sai paljon kuuluisuutta, koska sen sanoitus pilkkaa Ison-Britannian ja Pohjois-Irlannin yhdistyneen kuningaskunnan kuningasperhettä. Sex Pistolsin laulajan Johnny Rottenin sanoittama kappale aiheuttikin bändissä sisäistä kinaa muiden yhtyeen jäsenten ja basisti Glen Matlockin välille. Matlock ei halunnut kappaletta julkaistavan perustellen tätä sillä, että hänen äitinsä ei pitänyt sen sanoituksesta. Kappaleen nimi oli alun perin "No Future", mutta Rotten muutti sen sittemmin provosoivammaksi, aikaisempi versio on julkaistu yhtyeen bootlegalbumilla "Spunk". Kyseinen kappale herätti aikanaan paljon vihamielisyyttä englantilaisissa, joille kuningasperhe oli erittäin tärkeä, ja samanniminen kappale on Yhdistyneen kuningaskunnan ja Pohjois-Irlannin kansallislaulu.


text:
"God Save the Queen" -single julkaistiin 27. toukokuuta, 1977. Kappale on julkaistu myös samana vuonna yhtyeen ainoalla "virallisella" albumilla "Never Mind the Bollocks, Here's the Sex Pistols". Kappaletta olivat tekemässä Johnny Rotten, Paul Cook ja Steve Jones.
Alun perin Sid Vicious soitti bassoraidan, mutta se poistettiin lopullisesta miksauksesta ja tilalle lisättiin Jonesin basso.


title: Rostra

text: Rostra oli Forum Romanumin puhujalava Curian vieressä, josta pidettiin puheita paikalle kokoontuneille kansanjoukoille. Sen nimi tulee siihen vuonna 338 eaa. kiinnitetyistä vihollislaivojen puskureista ("rostrum", monikossa "rostra").


title: Kuriton sukupolvi (vuoden 1957 elokuva)

text: Kuriton sukupolvi on Matti Kassilan ohjaama vuonna 1957 valmistunut elokuva, joka pohjautuu Mika Waltarin samannimiseen menestyskomediaan.


title: Kuriton sukupolvi (vuoden 1957 elokuva)

text: Alun perin 1930-lukua kuvanneen näytelmän helsinkiläisnuoriso on nyt ajankohdan mukaan lättähattuja ja villamyssymissejä, ja elokuvassa on useita rockin ja jitterbugin tahtiin tehtyjä musiikki- ja tanssikohtauksia. Elokuvan pääosissa näyttelevät Tauno Palo, Irma Seikkula, Maikki Länsiö ja Jussi Jurkka.


title: Kuriton sukupolvi (vuoden 1957 elokuva)

text: Helsinkiläiseen Varavaaraan perheeseen kuuluvat professori Reinhold Varavaaran lisäksi vaimo ja kolme aikuista lasta Kali, Japi ja Pelle. Professori-isällä ei ole tutkimustyönsä ohella aikaa pitää kurissa lapsiaan, eikä äitikään puutu näiden asioihin. Kali viettää railakkaita 21-vuotissyntymäpäiväjuhlia, joissa on mukana Pellen uusi tyttöystävä Marja. Professori ja Marja ihastuvat toisiinsa, mutta huomaavat aikaa myöten suhteensa olevan mahdoton.


title: Kuriton sukupolvi (vuoden 1957 elokuva)

text: Waltarin näytelmän "Kuriton sukupolvi" kantaesitys oli Tampereen teatterissa 1936, ja siitä tehtiin 1937 elokuvasovitus, jonka ohjasi Wilho Ilmari. 1950-luvun alussa Eino Salmelainen ohjasi Tampereen Työväen Teatterissa näytelmästä uuden version. Waltari oli tehnyt alkuperäiseen näytelmään joitakin muutoksia, Salmelainen sovitti sitä lisää ja Ritva Arvelo kirjoitti nuorison repliikit uudelleen stadin slangilla. Kun näytelmä menestyi hyvin, siitä päätettiin tehdä toinenkin elokuvaversio. Waltari ei ollut enää mukana elokuvan käsikirjoitustyössä.


title: Kuriton sukupolvi (vuoden 1957 elokuva)

text: Elokuvan ja alkuperäisen näytelmän juonessa on useita eroja. Näytelmässä Varavaaran poika Pelle on juoksija, mutta elokuva kuvattiin talvella, ja siksi hänestä tehtiin mäkihyppääjä. Näytelmässä professorin ja Marjan romanttiset kohtaukset tapahtuvat kesähuvilalla, mutta elokuvassa tähtitornissa. Elokuvassa on myös viittaus atomipommiin, kun professori perustelee, miksei ota vastaan ulkomailta tehtyä virkatarjousta. Näytelmässä esiin tullut nuorten poliittinen kapinointi on jätetty elokuvasta pois.


title: Kuriton sukupolvi (vuoden 1957 elokuva)

text: Elokuva oli ensimmäinen, jonka Matti Kassila ohjasi Waltarin tekstin pohjalta. Myöhemmin Kassila jatkoi Waltarin filmatisoimista Komisario Palmu -elokuvissa.


title: Kuriton sukupolvi (vuoden 1957 elokuva)

text: Panu Rajala pitää Tauno Palon esittämää professori Varavaaraa taitavana roolityönä, jossa on enemmän ”räjähtävyyttä” ja kostonhalua kuin Uuno Laakson aikaisemmassa tulkinnassa vuoden 1937 elokuvassa. Professorin ja Marjan (Kaija Siikala) suhde on kuvattu hellästi ja inhimillisesti. Loppupuolella elokuvan ote Rajalan mielestä herpoaa, eikä professorin ryhdistäytymisessä ole kunnon pontta. Hän pitää elokuvaa nykyään enää kuriositeettina, joka kuvaa huvittavastikin 1950-luvun Helsinkiä ja sen nuorisoa. Myös Arto Pajukallion mukaan elokuvan rockin rytmi on tahattoman koominen.


title: Klientti

text: Klientti () oli antiikin Rooman yhteiskunnassa vapaasyntyinen henkilö, joka oli toisen henkilön, "patronuksen" tai toisen suvun suojeluksessa. Vastaavasti klientti auttoi patronusta tarvittaessa, esimerkiksi äänestämällä häntä virkoihin. Klienttijärjestelmä lienee syntynyt jo 800-luvulla eaa.


title: Art House

text: Art House -ryhmä on suomalainen yhtiö, johon kuuluvat kirjankustantamo Art House Oy sekä sen yhteyteen myöhemmin liitetyt Kustannus Jalava ja Tietosanoma Oy. Yhtiön pohjana on Paavo Haavikon vuonna 1975 perustama yritys, jonka alkuperäinen nimi oli Arthouse.


title: Art House

text: Art House osti vuonna 1988 Kustannus Oy Jalavan osakekannan kustantaja Markku Jalavalta ja Tietosanoma Oy:n liiketoiminnan Uusi Suomi -yhtiöiltä. Kustannus Jalava on nykyisin Art House Oy:n aputoiminimi ja Tietosanoma oma osakeyhtiönsä.


title: Art House

text: Paavo Haavikko luopui Art House toimitusjohtajan tehtävästä vuoden 2002 alussa ja siirtyi yritysryhmän hallituksen puheenjohtajaksi. Art House Oy:n ja Tietosanoman Oy:n toimitusjohtajaksi nousi Haavikon poika Heikki Haavikko. Hän on edelleen molempien kustantamoiden toimitusjohtaja.


title: Art House

text: Art House kustantaa sekä kotimaista että käännettyä yleistä tietokirjallisuutta yhteiskunnan, harrasteiden, tieteen, historian ja populaarikulttuurin alueilta. Kustantamolla on valikoimissaan myös oppikirjoja ja kaunokirjallisuutta, erityisesti lasten- ja nuortenkirjallisuutta. Art Housen valkoinen tiedekirjasarja on tunnetuimpia suomalaisia tiedekirjojen julkaisusarjoja. Erityisen suuren suosion ovat vuosien varrella saavuttaneet myös elämäkerrat, lastenkirjallisuuden klassikoiden käännökset (esimerkiksi Roald Dahl, Frank L. Baum) ja aivan viime vuosina nuorille suunnattu "Soturikissat"-sarja. Yrityksen toiminnan alkaessa 1980-luvulla se rahoitti myös dokumenttielokuvia ja muun muassa muutamaa Aki Kaurismäen varhaista elokuvaa, kuten "Calamari Unionia" (1985).


title: Art House

text:
Jalava tunnetaan muun muassa sarjakuvien, sci-fin, fantasiakirjojen ja kauhun julkaisijana. Yrityksen vuonna 1982 perustanut Markku Jalava toimi 30.10.2012 asti Jalavan kustannusjohtajana. Nykyisin Kustannus Jalavan vetäjänä toimii Urpu Strellman.
Tietosanoma on keskittynyt yritys- ja ammattikirjallisuuteen, muun muassa lain alan kommentaareihin.


title: Notting Hill (elokuva)

text: Notting Hill on Roger Michellin ohjaama brittiläinen romanttinen komedia, joka sai ensi-iltansa 13. toukokuuta 1999. Elokuvan tapahtumat sijoittuvat nimensä mukaisesti Lontoon Notting Hillin kaupunginosaan. Käsikirjoittaja Richard Curtis kirjoitti aiemmin elokuvan "Neljät häät ja yhdet hautajaiset", jossa Hugh Grant ja tuottaja Duncan Kenworthy olivat myös mukana.


title: Notting Hill (elokuva)

text: William ”Will” Thacker (Hugh Grant) omistaa Notting Hillissä itsenäisen kirjakaupan, joka on erikoistunut matkaoppaisiin. Hän on toipumassa avioerosta sen jälkeen, kun hänen vaimonsa jätti hänet toisen, aivan Harrison Fordilta näyttäneen miehen vuoksi. Will jakaa asuntonsa estottoman ja omalaatuisen waleslaisen Spiken (Rhys Ifans) kanssa.


title: Notting Hill (elokuva)

text: Thacker tapaa Hollywoodin tähtinäyttelijä Anna Scottin (Julia Roberts), kun tämä astuu hänen kirjakauppaansa ostaakseen kirjan. Vain hetkeä myöhemmin he törmäävät toisiinsa kadulla, minkä seurauksena Will kaataa appelsiinimehunsa heidän kummankin päälle. Will tarjoaa Annalle mahdollisuutta vaihtaa vaatteensa kadun toisella puolella olevassa asunnossaan. Anna suostuu, ja vaihdettuaan vaatteensa hän yllättää Willin suutelemalla tätä. He alkavat tuntea vetoa toisiinsa.


title: Notting Hill (elokuva)

text: Joitakin päiviä myöhemmin Will kysyy Spikelta, onko hänelle tullut yhtään viestejä. Viestien ylöskirjoittaminen ja muistaminen eivät ole Spiken alaa, mutta hän muistaa ”jonkun amerikkalaisen Anna-nimisen tytön”, joka mainitsi ”aivan toisen nimen”. Anna asuu Ritz-hotellissa valenimellä ”Kivinen”, ja hän on pyytänyt Williä vierailulle. Will pääsee sisään Annan huoneeseen, mutta huoneesta on tullut väliaikaisesti lehdistökeskus, ja Williä luullaan yhdeksi toimittajista. (Will joutuu paniikkiin ja väittää olevansa "Horse & Hound" -lehden toimittaja.) Hänen täytyy haastatella kaikkia Annan uudessa "Helix"-nimisessä elokuvassa esiintyneitä näyttelijöitä, vaikkei ole edes nähnyt koko elokuvaa. Willin sisar Honey (Emma Chambers) aikoo pitää syntymäpäiväjuhlat, ja kun Will ja Anna saavat viimein olla hetken kahdestaan, Will kutsuu Annan sisarensa juhliin.


title: Notting Hill (elokuva)

text: Juhlat pidetään Maxin ja Bellan (Tim McInnerny ja Gina McKee) kotona. Anna tuntee olonsa kotoisaksi Willin ystävien joukossa ja taistelee menestyksekkäästi ”viimeisestä suklaakakkupalasta”, joka annetaan vain kaikkein säälittävimmälle tapaukselle. Juhlien jälkeen Will ja Anna menevät salaa yksityiselle aukiolle. He alkavat tapailla toisiaan useammin, muun muassa elokuvissa ja ravintolassa. Anna kutsuu Willin huoneeseensa, mutta saa huomata, että hänen amerikkalainen poikaystävänsä Jeff King (lopputeksteissä mainitsematta jäänyt Alec Baldwin) on saapunut hänen luokseen. Anna teeskentelee olevansa ilahtunut poikaystävänsä näkemisestä, joten Will teeskentelee olevansa huonepalvelusta. Kun King poistuu huoneesta, Anna pyytää Williltä anteeksi, sillä hän luuli Kingin ja hänen eronneen aiemmin. Will ymmärtää poistua paikalta.


title: Notting Hill (elokuva)

text: Kun Anna on pannut välinsä lopullisesti poikki Kingin kanssa, hän menee Willin asunnolle toivoen voivansa jäädä sinne vähäksi aikaa. Hänestä on vuotanut pornahtavia kuvia lehdistöön, ja siitä johtuen hän tarvitsee piilopaikkaa. Will ja Anna rakastelevat ensimmäistä kertaa. Aamulla Will saa tyrmistyksekseen huomata lehdistön linnoittautuneen hänen ovelleen, koska Spike oli edellisiltana pubissa puhunut ohi suunsa. Vihainen Anna luulee Willin pettäneen hänet ja lähtee. Will päättää unohtaa Annan… tuloksetta.


title: Notting Hill (elokuva)

text: Kuluu vuosi, ja Anna palaa Lontooseen tekemään Henry Jamesin kirjaan pohjautuvaa elokuvaa, mikä oli alun perin Willin idea. Will käy elokuvan kuvauksissa, ja Anna pyytää hänet seuraamaan kuvauksia. Will kuulee vahingossa kuulokkeiden kautta, kun kuvaustauolla oleva Anna kertoo vastanäyttelijälleen Willin olevan ”vain joku tyyppi”. Pettynyt Will poistuu paikalta. Seuraavana päivänä Anna tulee jälleen kirjakauppaan ja selittää olleensa edellispäivänä vain hienovarainen. Hän toivoo, että hänen ja Willin välit voisivat korjaantua. Will, joka on yhä loukkaantunut, torjuu hänet. Anna on tuonut Willille lahjan ja jättää sen kauppaan. Kun Will myöhemmin avaa sen, se osoittautuu Marc Chagallin alkuperäiseksi "La Mariée"-nimiseksi maalaukseksi, jonka julisteen Anna oli aiemmin nähnyt Willin luona.


title: Notting Hill (elokuva)

text: Will tapaa ystävänsä, jotka tukevat hänen päätöstään torjua Anna, kunnes Spike saapuu ja kutsuu häntä ”typeräksi mulkuksi”. Will tajuaa nopeasti tehneensä elämänsä suurimman virheen torjuessaan Annan. Joukkio lähtee etsimään Annaa ja kaahaa Maxin autolla Lontoon halki. He saapuvat Annan lehdistötilaisuuteen, ja Will suostuttelee Annan jäämään Englantiin hänen kanssaan. Anna ja Will menevät naimisiin, ja elokuva päättyy kohtaukseen, jossa Will ja raskaana oleva Anna istuvat puiston penkillä Notting Hillissä.


title: Piiritys

text: Piiritys on linnoitetun kohteen valtaamiseksi tehty sotilaallinen saartotoimenpide, jossa kohde ympäröidään joka puolelta sotajoukoilla huoltoyhteyksien katkaisemiseksi. Yleensä kohteena on kaupunki tai muu strateginen paikka. Piiritys syntyy, kun hyökkääjä kohtaa kaupungin tai linnoituksen, joka kieltäytyy antautumasta ja jota ei voi helposti vallata suoralla hyökkäyksellä. Strategisten linnoitettujen kohteiden valtaaminen on tärkeää, sillä muuten vihollinen saattaa käyttää niitä etenevän armeijan selustayhteyksien häiritsemiseen. Lisäksi alueen täydellinen hallinta on hankalaa, jos tärkeimmät strategiset kohteet ovat vihollisen hallussa. Piiritykseen liittyy yleensä piirittäjän pyrkimys estää piiritettävältä varustuksen täydennys. Piirittäjä voi käyttää tykistöä ja erilaisia piirityskoneita linnoituksen varustuksen, esimerkiksi muurin tuhoamiseen.


title: Piiritys

text: Ihmiskunnan ensimmäiset kaupungit olivat linnoitettuja. Muurit kasvoivat korkeutta, kun piirittäjät kehittivät menetelmiä niiden murtamiseksi tai ylittämiseksi. Muinaisten kaupunkien kivimuurit kasvoivat nopeasti usean metrin paksuisiksi ja yli kymmenen metriä korkeiksi. Muinaisessa Lähi-idässä käytiin ensimmäiset laajamittaiset piiritykset. Siellä oli käytössä rynnäkkötikkaat, piiritystornit ja muurinmurtajat. Lisäksi piirittäjät rakensivat maavalleja puolustajien muurien ylittämiseksi. Foinikialaisten väitetään keksineen erilaiset heittokoneet, jotka varmuudella olivat käytössä 300-luvulla eaa. Jotkut heittokoneista saivat voimansa jousesta, toiset taas punotuista jännekimpuista, jotka oli kierretty tiukkaan. Joissakin heittokoneissa heittäminen perustui vastapainoon. Heittokoneilla heitettiin kiviä, nuolia tai keihäitä.


title: Piiritys

text: Rooman valtakunnan lopulla roomalaiset kehittivät strategiaan, jossa linnoitetut kaupungit ja muut strategiset kohteet tukevat toisiaan. Tämä johti sodankäyntiin jossa piiritykset, piiritetyn kohteen vapautusyritykset ja piirittäjien vetäytymiset vuorottelivat. Vihollisen alueelle ei voinut edetä, jollei vastassa olevien linnoitusten valtaus onnistunut. Vihollisen armeija taas yritti estää piiritykset tai piiritti puolestaan vastustajan kohteita. Sodankäynti säilyi tällaisena tuhannen vuoden ajan. Piiritys oli tavallisin sodankäynnin muoto.


title: Piiritys

text: Kiinassa piirittämisellä on oma erityinen paikkansa sodankäynnin historiassa. Kiinassa armeijoissa oli usein yli 100 000 miestä, joten ne eivät voineet pysähtyä pitkäksi aikaa paikalleen huolto-ongelmien vuoksi. Kiinassa piiritykset olivatkin lyhyitä ja ne päättyivät yleensä suoraan väkirynnäkköön kohteen valtaamiseksi. Euroopassa armeijat pysyivät 1700-luvulle asti suhteellisen pieninä. Lisäksi useat eurooppalaiset vallat panostivat sodankäyntiin pääomaresursseja inhimillisten resurssien sijaan.


title: Piiritys

text: Perinteisesti linnoitukset oli rakennettu Euroopan metsäisillä alueilla puusta ja maasta. 1000-luvulla rakennusaineeksi vaihtui kivi ja keskiaikaisen ritarilinnan kehittyminen alkoi. Vaikka heittokoneet kehittyivät paljon, piirityksistä tuli 1100-luvulta lähtien kalliimpia, aikaa vievämpiä ja vähemmän menestyksekkäitä. Tykkejä alettiin käyttää piirityksissä Euroopassa 1300-luvulla. Linnoituksia vastaan kehittyi raskas tykistö ja erityisesti mörssäri. Mörssäreillä ammuttiin painavia kranaatteja, joiden oli tarkoitus räjähtää piiritetyssä linnoituksessa. Eräs ruutia hyödyntänyt piiritysase oli petardi.


title: Piiritys

text: Tykkien yleistyminen 1400-luvulla muutti piirityssodankäyntiä. Vanhojen ritarilinnojen piirittäminen tykeillä oli nopeaa ja hetken eurooppalainen sodankäynti oli liikkuvaa. Kertaheitolla korkeat muurit osoittautuivat vääräksi malliksi. 1500-luvun alussa alettiin rakentaa tykkitorneja ja bastionijärjestelmään perustuneita linnoituksia, jotka siirsivät eurooppalaisen sodankäynnin painopistettä takaisin piirittämiseen. Ritarilinnan piirittäminen tykeillä kesti päiviä, mutta bastionilinnoituksen piirittämiseen kului kuukausia tai jopa vuosia. Piirittämisestä tuli vaikeampaa ja kalliimpaa. Italialaista bastionijärjestelmää ("trace italienne") ja piirittämistä kehitti edelleen niin sanottu hollantilainen koulukunta, joka kiinnitti huomiota erityisesti vesiesteiden käyttöön. Ranskan marsalkka Sébastien Le Prestre de Vauban kehitti piiritys- ja linnoitustaitoa 1600-luvun loppupuolella. Vauban omaksui piiritystaidossaan hollantilaisen koulukunnan lähestymishaudat. Vauban käytti lähestymishautojen yhdistämiseen yhdyshautoja ja kaivantojensa suojaamiseen valleilla suojattuja pattereita. Vauban kehitti rikošettitulen, jossa tykinkuulat osuivat ensin maahan ja kimposivat siitä linnoituksen ampuma-aukoista sisään. 1800-luvun lopulla tykkien kantaman kasvu pakotti kehittämään linnoitustaitoa edelleen.


title: Dr. Feelgood (albumi)

text: Dr. Feelgood on Mötley Crüen parhaiten menestynyt albumi. Albumi on yhtyeen viides, ja se julkaistiin 1. syyskuuta 1989. Se on äänitetty sekä miksattu Vancouverissa, Kanadassa. Levyn tuotti kanadalainen tuottaja Bob Rock. Albumin äänitys kesti kuukausia, vertailun vuoksi yhtyeen debyyttialbumi äänitettiin kolmessa päivässä. Albumi on yhtyeen ensimmäinen selvin päin nauhoitettu.


title: Dr. Feelgood (albumi)

text: Singleistä parhaiten Billboardin listoilla menestyivät "Dr. Feelgood" (sija 6.), "Kickstart My Heart" (sija 18.), "Don't Go Away Mad" (sija 13.) ja "Without You" (sija 13.). Lisäksi itse albumi ylsi Billboard 200 -albumilistan kärkeen. Useat kriitikot ja fanit pitävät Dr. Feelgoodia yhtyeen parhaana albumina.


title: Dr. Feelgood (albumi)

text: Albumi nousi Suomen virallisen listan sijalle 6, ja pysyi listalla yhteensä 11 viikkoa.


title: Dr. Feelgood (albumi)

text: Yleisradion konserttilähetyksessä Dr. Feelgood on suomennettu Tohtori Höpöoloksi.


title: Sojuz 19

text: Sojuz 19 oli Neuvostoliiton Sojuz-lento. Laukaisu tapahtui Baikonurin kosmodromilta 15. heinäkuuta 1975 ja paluu noin 6 vuorokautta myöhemmin, 21. heinäkuuta 1975. Lennon radiokutsu oli Союз, Sojuz. Lento oli Apollo-Sojuz-yhteislennon Neuvostoliiton puoli.


title: Sojuz 20

text: Sojuz 20 oli Neuvostoliiton miehittämätön Sojuz-lento. Laukaisu tapahtui Baikonurin kosmodromilta 17. marraskuuta 1975 ja paluu noin 90 vuorokautta myöhemmin, 16. helmikuuta 1976.


title: Sojuz 21

text: Sojuz 21 oli Neuvostoliiton Sojuz-lento. Laukaisu tapahtui Baikonurin kosmodromilta 6. kesäkuuta 1976 ja paluu noin 49 vuorokautta myöhemmin, 24. elokuuta 1976.


title: Flenin kunta

text: Flenin kunta () on Södermanlandin läänissä sijaitseva Ruotsin kunta. Maakuntajaossa se kuuluu Södermanlandiin. Kunnan keskustaajama on Flen.


title: Flenin kunta

text: Kunnan maapinta-ala on 718,49 neliökilometriä (1.1.2016) ja asukasluku 16 440 henkeä (31.12.2015).


title: Flenin kunta

text: Flenin kunnassa sijaitsevat Stenhammarin linna ja Vibyholmin linna, jotka ovat valtion omistuksessa. Rockelstan ja Yxtaholmin linnat ovat yksityisessä omistuksessa. Mellösan pitäjässä noin 12 kilometriä Flenin keskustaajamasta sijaitsee Ruotsin pääministerin vapaa-ajan asunto Harpsund.


title: Flenin kunta

text: Vuonna 2007 kunnassa oli 140,99 km² peltoa, joten saman ajankohdan maapinta-alaan vertaamalla saadaan peltojen osuudeksi 19,5 prosenttia kunnan maapinta-alasta.


title: Flenin kunta

text: Malmköpingin kauppala on yksi kahdeksasta kauppalasta, jotka perustettiin Ruotsiin heti vuoden 1862 kunnallislakien astuessa voimaan. Nykyisen Flenin alueella sijaitsi Malmköpingin lisäksi 11 pitäjää, joista tuli maalaiskuntia. Vuonna 1901 Flenin rautatieasempaikasta tehtiin ŧaajaväkinen yhdyskunta ja vuonna 1918 Sparreholmille tehtiin samoin. Vuonna 1949 Flenin maalaiskunnasta tuli kaupunki, jolloin taajaväkinen yhdyskunta lakkautettiin.


title: Flenin kunta

text: Vuoden 1952 kuntauudistuksessa Flenin alueelle perustettiin neljä "suurkuntaa":


title: Flenin kunta

text: Flenin kaupunkiin uudistus ei vaikuttanut. Sparreholmin taajaväkinen yhdyskunta lakkautettiin vuonna 1953, ja vuonna 1965 koko kunta liitettiin Flenin kaupunkiin. Nykyinen Flenin kunta muodostettiin vuonna 1971 yhdistämällä kaupunkiin Malmköpingin kauppala, Mellösan maalaiskunta ja Bettnan maalaiskunta (lukuun ottamatta Vrenaa ja Husby-Oppundaa, jotka liitettiin Nyköpingin kuntaan).


title: Flenin kunta

text: Vaakunaselitys: "Vihreässä kentässä kultainen Andreaksen risti, päällään kultainen hirsi, jonka yllä pystysuorassa kolme vierekkäistä tammenlehteä." (Ruotsiksi "I grönt fält ett andreaskors av guld och däröver en ginstam av guld belagd med tre upprättstående gröna ekblad bredvid varandra.")


title: Flenin kunta

text: Vaakuna symboloi Flenin asemaa rautateiden risteyskohdassa ja Södermanlandin maakunnan tammimäkiä. Vaakuna vahvistettiin Flenin kaupungille vuonna 1948. Malmköpingin vaakuna oli tätä huomattavasti vanhempi, ja se rekisteröitiin vuonna 1938. Myös Bettnalla ja Mellösalla oli vahvistetut vaakunat. Uusi Flenin kunta rekisteröi Flenin kaupungin vanhan vaakunan käyttöönsä Patentti- ja rekisterihallituksessa vuonna 1974.


title: Flenin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 642 Suomessa syntynyttä, mikä vastasi 4,0 prosenttia kunnan väestöstä.


title: Flenin kunta

text: Vielä vanhempien vuoden 1984 lopun tietojen mukaan 8,6 prosenttia kunnan asukkaista oli ulkomailla syntyneitä. Tuolloin kunnassa asui 778 Suomessa syntynyttä, mikä vastasi 4,5 prosenttia kunnan väestöstä.


title: Flenin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 173 359 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 58 000 kruunua.


title: Flenin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Flenin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Flenin kunta

text: Kunnassa on 6 taajamaa, joiden osuus kunnan väestöstä vuoden 2010 lopussa oli 71,6 prosenttia. Taajamien ulkopuolella asui tuolloin 4 549 asukasta. Seuraavassa on lueteltu kunnan alueella sijaitsevat taajamat väkilukuineen:


title: Flenin kunta

text: Kunnan keskustaajama on lihavoitu.


title: Flenin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Flenin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Flenin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Flenin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Flenin kunnanvaltuustossa vuodesta 1973 lähtien.


title: Flenin kunta

text: Vuodesta 2016 alkaen kunta on jaettu seuraaviin piireihin:


title: Flenin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Flenin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Filipstadin kunta

text: Filipstadin kunta () on Värmlannin läänissä sijaitseva Ruotsin kunta. Maakuntajaossa se kuuluu Värmlantiin ja Taalainmaahan. Kunnan keskustaajama on Filipstad.


title: Filipstadin kunta

text: Kunnan maapinta-ala on 1 534,04 neliökilometriä (1.1.2016) ja asukasluku 10 625 henkeä (31.12.2015).


title: Filipstadin kunta

text: Vuonna 2007 kunnassa oli 11,74 km² peltoa, joten saman ajankohdan maapinta-alaan vertaamalla saadaan peltojen osuudeksi 0,8 prosenttia kunnan maapinta-alasta.


title: Filipstadin kunta

text: Rämmenin maalaiskunnassa oli vuosina 1946–1954 Lesjöforsin taajaväkinen yhdyskunta. Vuonna 1950 osa Kroppan maalaiskunnasta erotettiin Storforsin kauppalaksi, joka kuuluu nykyään Storforsin kuntaan. Vuoden 1952 kuntauudistuksessa muodostettiin Värmlandsbergin "suurkunta" yhdistämällä Brattforsin, Gåsbornin, Färnebon ja Nordmarkin maalaiskunnat. Filipstadin kaupunki sekä Kroppan ja Rämmenin maalaiskunnat jäivät ennalleen.


title: Filipstadin kunta

text: Vuonna 1971 muodostettiin nykyinen Filipstadin kunta yhdistämällä Filipstadin kaupunki sekä Kroppan, Rämmenin ja Värmlandsbergin maalaiskunnat.


title: Filipstadin kunta

text: Nykyinen kuntavaakuna kuului aiemmin Filipstadin kaupungille. Entisen Färnebon maalaiskunnan vaakuna otettiin Värmlandsbergin maalaiskunnan vaakunaksi. Myös Kroppan maalaiskunnalla oli oma vaakuna.


title: Filipstadin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 254 Suomessa syntynyttä, mikä vastasi 2,4 prosenttia kunnan väestöstä.


title: Filipstadin kunta

text: Vielä vanhempien vuoden 1984 lopun tietojen mukaan 6,0 prosenttia kunnan asukkaista oli ulkomailla syntyneitä. Tuolloin kunnassa asui 369 Suomessa syntynyttä, mikä vastasi 2,7 prosenttia kunnan väestöstä.


title: Filipstadin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 161 798 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 49 000 kruunua.


title: Filipstadin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Filipstadin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Filipstadin kunta

text: Kunnassa on 5 taajamaa, joiden osuus kunnan väestöstä vuoden 2010 lopussa oli 80,2 prosenttia. Taajamien ulkopuolella asui tuolloin 2 094 asukasta. Seuraavassa on lueteltu kunnan alueella sijaitsevat taajamat väkilukuineen:


title: Filipstadin kunta

text: Kunnan keskustaajama on lihavoitu.


title: Filipstadin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Filipstadin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Filipstadin kunnanvaltuustossa vuodesta 1973 lähtien.


title: Filipstadin kunta

text: Vuodesta 2016 alkaen kunta on jaettu seuraaviin piireihin:


title: Filipstadin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Filipstadin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Taika-ampuja

text: Taika-ampuja, Noita-ampuja eli Paholaisen palkka-ampuja (saks. Der Freischütz) on Carl Maria von Weberin säveltämä kolminäytöksinen ooppera. Se on säveltäjänsä opus 77; Friedrich Wilhelm Jähnsin kronologisessa luettelossa sen numerona on J. 277.Paikka ja aika: Böhmerwald joskus 1600-luvun lopulla


title: Taika-ampuja

text: Max haluaa päästä ruhtinaan metsänvartijaksi, ei vähiten siitä syystä, että viran kylkiäisenä saa vaimokseen kauniin Agathen, eläkkeelle jäävän metsänvartijan tyttären. Ensin pitäisi kuitenkin voittaa ampumakilpailu, sillä metsänvartijan virka on avoinna vain voittajille. Max on hyvä ampuja, mutta ei tarpeeksi hyvä voittaakseen.


title: Taika-ampuja

text: Kun Max murehtii ampumataitojensa puutteellisuutta, saapuu paikalle Kaspar, joka tarjoaa Maxille pari lasillista viiniä. Kaspar esittelee Maxille taikaluodin, jolla osuu aina maaliin. Max kiinnostuu taikaluodista ja kysyy, mistä niitä saa lisää. Kaspar kertoo, että niitä voi itse valaa keskiöisin, Susirotko-nimisessä paikassa. (Hän ei kerro sitä, että valamiseen tarvitaan paholaisen apua.)


title: Taika-ampuja

text: Agathe on huolissaan Maxista, joka ilmoittaa menevänsä keskiyöllä Susirotkoon metsästämään kauriita. Vallitsee pahaenteinen tunnelma. Kun Max saapuu Susirotkoon, on Kaspar jo paikalla, valmiina ohjaamaan luotien valamista. (Kaspar on aiemmin ehdottanut esimiehelleen paholaiselle, että Max tulisi hänen tilalleen paholaisen rengiksi. Lisäksi on sovittu, että seitsemäs valettu luoti on surmanluoti, joka ohjautuu sinne minne paholainen haluaa, kenties Agatheen?) Max alkaa valaa luoteja. Ympärillä alkaa tapahtua kaikenlaisia outoja ja pelottavia asioita. Kun Max valaa viimeisen luodin, ilmestyy paholainen hänelle. Max pyörtyy järkytyksestä.


title: Taika-ampuja

text:
Max ampuu kilpailussa taikaluotejaan ja osuu aina tarkasti maaliin. Sitten tulee seitsemännen luodin vuoro... Agathe on hermostunut, sillä hänellä on ollut epämääräisiä painajaisia ja kaikkialla näkyy huonoja enteitä... Max ampuu seitsemännen luotinsa... Luoti koukkaa kohti Kasparia, joka saa kuolettavan osuman. Paholainen ottaa Kasparin sielun haltuunsa. (Kaspar ei ollut ilmeisesti ottanut huomioon, että paholainen voi tappaa vain sellaisen ihmisen, joka on tietoisesti antautunut hänen valtaansa. Ja Kasparhan oli ainoa paikallaolija, joka tiesi täsmälleen taikaluotien perkeleellisen alkuperän.)
Max joutuu selittämään syyn luodin omituiselle lentoradalle. Hän tunnustaa, että luotien valaminen tehtiin hieman oudoissa olosuhteissa. Paikalle ilmestyvä erakko asettuu Maxin puolelle ja laittaa tapahtumat typerän ampumakilpailuperinteen syyksi. Paikallaolijat antavat Maxille anteeksi. Ja jos hän käyttäytyy vuoden ajan kunnolla, saa hän Agathen vaimokseen.


title: Peli-Karhut

text: Peli-Karhut (PeKa) on kotkalainen, vuonna 1945 Kymissä perustettu urheiluseura. Seura perustettiin nimellä Kymin Palloilijat palloilulajien erikoisseuraksi. Nimi vaihdettiin Karhulan kauppalan aikana Peli-Karhuiksi vuonna 1958. Seuran historian alkuaikoina lajivalikoimaan ovat kuuluneet jalkapallo, jääkiekko, jääpallo, pesäpallo, koripallo ja lentopallo. Nykyiseen lajivalikoimaan kuuluvat koripallo ja jalkapallo.


title: Peli-Karhut

text: Naisten koripallossa Peli-Karhut on pelannut SM-sarjassa kaudesta 1995–1996 lähtien. Joukkue on voittanut neljä Suomen mestaruutta, vuosina 2007, 2008, 2011 ja 2018, sekä kolme hopeaa ja kuusi pronssia. Cup-mestaruuksia Peli-Karhuilla on neljä. Peli-Karhut pelasi kotipelinsä aiemmin Karhulan liikuntahallissa, mutta kaudesta 2010–2011 alkaen kotisalina on toiminut Steveco Areena, jossa Peli-Karhut pelasi jo aiemmin pudotuspelejään.


title: Peli-Karhut

text: Joukkueen päävalmentajana on toiminut Roope Mäkelä kaudesta 2016–2017 lähtien. Seppo Kurki toimi Peli-Karhujen päävalmentajana kaudesta 2003–2004 kauteen 2007–2008 ja kaudesta 2009–2010 kauteen 2015–2016. Hän toimi aikaisemmin myös Peli-Karhujen miesten edustusjoukkueen valmentajana vuodesta 1994 lähtien ennen ryhtymistään naisten edustusjoukkueen valmentajaksi. Kaudella 2008–2009 päävalmentajana oli Larry Pounds. Pounds oli joukkueen valmentajana myös voittamassa seuran ensimmäistä Cup-mestaruutta vuonna 2000. Mäkelän, Kurjen ja Poundsin lisäksi Peli-Karhujen SM-sarjajoukkueen päävalmentajina ovat toimineet kaudella 1995–1996 (SM-pronssia) ja 1998–1999 Petri Mikkola, 1996–1997 Mauri Laiho ja 1997–1998 Kari Sinijärvi.


title: Peli-Karhut

text: Miesten koripallossa Peli-Karhut voitti Suomen Cupin vuonna 1979.


title: Peli-Karhut

text: Miesten jalkapallossa Peli-Karhut on pelannut parhaimmillaan Suomen toiseksi korkeimmalla sarjatasolla viisi kautta vuosina 1957–1960 ja 1971. Kakkosdivisioonassa seura pelasi vuosina 1989–1992, jonka jälkeen kolmosdivisioonaa 1993–1998. Kauden 2006 päätteeksi seura päätti luopua 4. divisioonan paikastaan, jonka vuoksi 2007 seura ei osallistunut Kaakkois-Suomen piirin miesten sarjoihin.


title: Peli-Karhut

text: Vuonna 2008 Peli-Karhut aloitti uudelleen 6. divisioonassa. Kauden päätteeksi seura nousi vuodeksi 2009 5. divisioonaan. Kaudella 2011 seura nousi 4. divisioonaan, mutta nostettiin kaudeksi 2012 suoraan 3. divisioonaan seuran saadessa Kotkan Reippaan luovuttaman sarjapaikan. Edustusjoukkueen lisäksi Peli-Karhuilla on nykyisin joukkueet A–D-junioreissa.


title: Peli-Karhut

text: Seuran kasvatteja ovat muun muassa Jussi Kinnaslampi, Juho Nykänen ja Jani Lauretsalo.


title: Lou Bega

text: David Lubega (paremmin tunnetaan nimellä Lou Bega, s. 13. huhtikuuta 1975 München) on saksalainen latinopop-laulaja.


title: Lou Bega

text: Bega sai monikulttuurisen kasvatuksen, sillä hänen äitinsä on kotoisin Sisiliasta ja isänsä Ugandasta. Hän vietti teini-ikänsä Miamissa.


title: Lou Bega

text:
Hänet tunnetaan erityisesti vuoden 1999 hitistään "Mambo No. 5", joka pohjautuu Perez Pradon sävellykseen vuodelta 1949. "Mambo No. 5" saavutti maailmanlaajuisen menestyksen; ympäri Eurooppaan se sijoittui listakärkeen ja Yhdysvalloissa sitä soitettiin stadioneilla urheilutapahtumien yhteydessä.
Elokuussa 1999 Bega saapui keikalle myös Suomeen, jossa hän esiintyi Puhdas Elämä Lapselle –konsertissa.


title: Lou Bega

text:
Samana vuonna hän julkaisi esikoisalbuminsa "A Little Bit Of Mambo", joka sisälsi "Mambo No. 5"n lisäksi hitit "1+1=2", "I Got a Girl" ja "Tricky". Albumia myytiin yksistään Yhdysvalloissa neljä miljoonaa kappaletta.
Vuonna 2001 julkaistiin hänen seuraava pitkäsoittonsa "Ladies And Gentlemen", joka sisälsi coverin Louis Priman hitistä "Just A Gigolo/I Ain't Got Noboby". Vuonna 2005 julkaistiin kolmas albumi, "Lounatic", jolta on julkaistu singlet "You Wanna Be Americano", joka on cover italialaislaulaja Renato Carosonen kappaleesta "Tu' vuo' fa' l'americano" sekä "Bachata".


title: Antestor

text: Antestor on norjalainen extreme metal -yhtye, joka perustettiin Jessheimissä vuonna 1990. Antestor on Norjan varhaisimpia kristillisesti vakaumuksellisia extreme metal -ryhmiä, ja yhtyeen sanotaan aloittaneen koko Pohjois-Euroopan kristilliset extreme metal -piirit demollaan "The Defeat of Satan" 1991. Aiemmin yhtye kutsui musiikkityyliänsä "sorrow metaliksi" (), koska sen kristillinen ideologia ei sopinut black metaliin, joka erityisesti Norjassa oli usein julkisestikin liitetty saatananpalvontaan.


title: Antestor

text: Antestor tunnetaan yleisesti siitä, että se on ainoa kristillinen black metal -yhtye, jolla on ollut levytyssopimus brittiläisen Cacophonous Recordsin kanssa – yhden suurimmista black metaliin erikoistuneista levy-yhtiöistä, joka on julkaissut levyjä sellaisilta yhtyeiltä kuin Cradle of Filth, Dimmu Borgir ja Sigh. Tällä levymerkillä julkaistu "The Return of the Black Death" (1998) "asetti normit kristilliselle black metalille". Levyä on myyty yli 10 000 kappaletta, ja albumi menestyi varsinkin Yhdysvalloissa. Kolmas julkaisu "The Forsaken" (2005) saavutti kriitikoiden arvostusta, ja albumilla soitti maineikas vieraileva rumpali Hellhammer. HM-lehden mukaan esikoisalbumi "Martyriumin" (1994) progressiiviset ainekset kuten koskettimet, piano ja oopperamainen naislaulu olivat mahdollisesti aikaansa edellä Norjan äärimetallipiireissä.


title: Antestor

text: Yhtyeen kokoonpano on muuttunut useasti vuosien varrella, ja nykyisin Antestorissa vaikuttavat alkuperäiskitaristi Lars Stokstad (Vemod), laulaja Ronny Hansen (Vrede), basisti Thor Georg Buer, kitaristi Robert Bordevik sekä rumpali Henning Børven. Alkuperäinen laulaja Kjetil Molnes (Martyr) sekä rumpali Svein Sander (Armoth) jättivät yhtyeen vuonna 2000, jolloin toisen norjalaisen black metal -yhtyeen Vaakevandringin jäseniä liittyi Antestoriin.


title: Antestor

text: Yhtyeen perustivat Vemod (Lars Stokstad), Martyr (Kjetil Molnes), Øyvind Hope ja Pilgrim (Erling Jørgensen) vuonna 1990 Jessheimissä. Alun perin nimellä Crush Evil () toimineen yhtyeen musiikissa oli alkuaikoina aineksia thrash-, death- ja doom metalista.


title: Antestor

text: "The Defeat of Satan" oli yhtyeen ensimmäinen demo ja se sisältää kolme kappaletta sekä outron. Tyyliltään demo on alkeellista death ja thrash metalia. Demoa painettiin 150 kappaletta, ja se julkaistiin Crush Evil -yhtyenimen alla. Crush Evil herätti pian huomiota paikallisissa black metal -piireissä kristillisen vakaumuksensa vuoksi ja alkoi saada tappouhkauksia. Eräs arvostelija kirjoittaa: "Aikana, jolloin norjalaisen black metalin sisäpiiri läheni rumaa huipennustaan, Antestor hämmensi tilannetta soittamalla extreme metalia, joka puhui toivosta Jeesukseen Kristukseen ja saatanan huijauksesta."


title: Antestor

text: Pelkästään yhtyeen olemassaolo herätti kiivasta keskustelua 1990-luvun alussa. Esimerkiksi Emperor-yhtyeen rumpali Bård "Faust" Eithun toi asian esille Orcustus-lehdessään haastatellessaan Euronymousta, johtoasemassa olevan Mayhem-yhtyeen kitaristia. Faust kysyi: "Eikö sinusta jokin ole mennyt pahasti vikaan, kun on mennyt niin pitkälle, että meillä on täällä kristillinen 'death metal' -yhtye (Crush Evil)? Onko ohjeita miten tappaisimme heidät?" Tähän Euronymous vastasi: "Mitä tulee yhtyeisiin kuten Crush Evil, meidän on ryhdyttävä vakaviin toimenpiteisiin. On jo tarpeeksi huono asia, että on muutama yhteiskunnallinen yhtye, mutta "kristillinen" yhtye on liikaa. Mutta älä huolehdi; meillä on suunnitelmia. He eivät jatka kovin pitkään." Crush Evilia ei hajotettu, koska Varg Vikernes murhasi Euronymouksen vuonna 1993.


title: Antestor

text: Vuonna 1993 Gard (Vegard Undal) liittyi basistiksi ja Armoth (Svein Sander) rumpaliksi. Yhtye vaihtoi nimensä Antestoriksi (lat. "todistaja"), koska "vanha nimemme alkoi tuntua ei-niin-hyvältä". "Despair" oli yhtyeen ensimmäinen itsejulkaistu demo Antestor-nimellä ja on tyyliltään death ja doom metalia. Strawberry Records painatti demoa 600 kappaletta. "Despair" alkaa introlla ja päättyy coveriin vanhasta norjalaisesta hautajaisvirrestä "Jesus, Jesus, Ver Du Hjå Meg".


title: Antestor

text: Yhtyeen "synkeästä" tyylistä vaikuttuneena vuonna 1994 pienen norjalaisen Arctic Serenades Records -levymerkin omistaja Torudd Fuglesteg lähetti Antestorin studioon äänittämään esikoisalbumiaan "Martyrium". Tuntemattomista syistä Arctic Serenades ei julkaissut albumia, ja yhtye yritti saada toista levymerkkiä julkaisijaksi. Rumpali Svein Sander (Armoth) on myöhemmin kertonut: "...olimme yhteydessä levy-yhtiöön nimeltä Morphine Records koskien levytyssopimuksen tekemistä "Martyrium"-albumia varten. Levytyssopimusta ei koskaan allekirjoitettu, mutta [yhtiön johtaja] Burrito teki [albumista] useita promootiokasetteja ja myi joka ikisen laittomasti, sillä hänellä ei ollut sopimusta." Näitä kasetteja kopioitiin ja kierrätettiin viidenteen sukupolveen asti, ja yhtyeen ihailijakunta kasvoi nopeasti. Tyyliltään "Martyrium" on hidastempoista death ja doom metalia, ja siinä on jonkin verran black metal -vaikutteita.


title: Antestor

text: Antestor esiintyi 3. heinäkuuta 1994 TVNorgen ohjelmassa BootlegTV, jossa nuoret saattoivat harjoitella äänittämistä ja videotuotantoa. Ohjelmassa esiintyi usein paikallisia norjalaisia yhtyeitä. Puolituntisen esiintymisensä aikana Antestor esitti viisi kappaletta "Martyrium"-albumiltaan. 6. kesäkuuta 1995 Antestoria haastateltiin norjalaisen viikoittain ilmestyvän sanomalehden Morgenbladetin artikkelissa "MusikkOpp-ned oppnedkors!" (). Artikkeli käsitteli kristillisen black metalin ilmiötä, jonka australialaisen Horde-yhtyeen albumi "Hellig Usvart" toi viestimien tietouteen 1994. Tuossa artikkelissa laulaja Kjetil Molnes kertoo, mikä on yhtyeen suhde black metaliin: "Samaistamme yhtyeemme black metaliin musiikkityylinä, emme aatteena tai elämänkatsomuksena."


title: Antestor

text: Vuonna 1995 kitaristi Pilgrim (Erling Jørgensen) erosi yhtyeestä, ja vastaavasti pian Erkebisp (Stig Rolfsen) liittyi Antestorin riveihin. Vuonna 1997 yhtye äänitti promootio-cd:n "Kongsblod" (). Siitä kiinnostui brittiläinen Cacophonous Records, yksi suurimmista black metaliin erikoistuneista levymerkeistä, joka siihen aikaan oli tuomassa kuuluisuuteen yhtyeitä kuten Cradle of Filth ja Dimmu Borgir. Antestor ja Cacophonous tekivät 2 albumin levytyssopimuksen. Vuonna 1998 Cacophonous julkaisi "Kongsblodin", mutta nimi vaihdettiin "The Return of the Black Deathiksi" vetoamaan laajempaan yleisöön, ja kansikuvan kuuluisa norjalainen maalaus vaihdettiin yhdysvaltalaisen fantasiataiteilija Joe Petagnon teokseen.


title: Antestor

text: Tapaus on herättänyt jälkikäteen keskustelua, koska on harvinaista, että kristillinen black metal -yhtye saa levytyssopimuksen maallisen levy-yhtiön kanssa. 16. joulukuuta 1998 julkaistussa Art for the Ears -verkkolehden haastattelussa rumpali Armoth kertoo: "Lähetimme [Cacophonoukselle] cd:n ja lyhyen historiikin. He halusivat kiinnittää meidät yhtiölleen musiikkimme takia, ja se on juuri mitä halusimme tehdä." Myöhemmin vuoden 2000 The Christian Underground Zinen 4. numerossa haastattelija kysyi Antestorilta: "Teillä oli levytyssopimus Cacophonous Recordsin kanssa (ex-Cradle of Filth, Bal-Sagoth). Minkälaisia kokemuksia teille jäi siitä?" Yhtye vastasi: "Aika huonoja, oikeastaan. En voi sanoa heidän tehneen oikeastaan mitään muuta kuin julkaisseen levyn. Ei rahaa, ei rojalteja, ei mitään." Haastattelija kysyi vielä: "Asettiko levy-yhtiö teille vaatimuksia imagonne suhteen?" Siihen yhtye vastasi: "Ei mitään sellaista, sanoivat vain ettei kannata ihan ylt'ympäriinsä julistaa olevansa kristillinen bändi ja sensuroivat sanoitusarkista Lord ja Jesus-sanat. Itse poistimme vielä parit tekstit, koska turhaan ei tahdottu lähteä provosoimaan."


title: Antestor

text: "The Return of the Black Death" vastaanotettiin myönteisesti sekä kristillisissä että yleisissä black metal -yhteisöissä ja -viestimissä. Esimerkiksi brittiläislehdet "Kerrang!" ja "Terrorizer" antoivat molemmat albumille neljä pistettä viidestä. Albumin ensimmäinen painos myytiin nopeasti loppuun, ja Cacophonous Records otti siitä uusia painoksia. "The Return of the Black Death" on tyyliltään yhdistelmä black metalia ja doom metalia. Albumia luonnehtii hypnoottinen, kylmä äänimaisema ja tyylissä on vaikutteita norjalaisesta kansanmusiikista, jonka vuoksi yhtyettä luokiteltiin myös viikinkimetalliksi. Yhtye oli tänä aikana vastahakoinen kutsumaan tyyliään black metaliksi, koska suuntaus yhdistettiin edelleen voimakkaasti kristinuskon vastaisiin aatteisiin. Rumpali Svein Sander kertoo haastattelussa 1998:


title: Antestor

text:
Cacophonouks ilmoitti Antestorille olevansa konkurssissa, ja yhtye alkoi tehdä yhteistyötä toisen levymerkin kanssa. Antestor kiinnitettiin ruotsalaiselle metallimusiikkiin erikoistuneelle Endtime Productionsille, joka oli auttanut norjalaista metalliyhtye Extolia aloittamaan uransa. Alkuperäinen laulaja Kjetil Molnes (Martyr) jätti Antestorin. Samoihin aikoihin toisen norjalaisen kristillisen black metal -yhtyeen Vaakevandringin hajoaminen johti siihen, että sen jäseniä liittyi Antestoriin. Nimittäin Ronny Hansen otti laulajan paikan Vrede-taiteilijanimellä, ja Morten Sigmund Magerøy tuli kosketinsoittajaksi Sygmoon-nimellä. Norjalaisen avant-garde metal -yhtye The 3rd and the Mortalin Ann-Mari Edvardsen liittyi Antestoriin naislaulajaksi. Esiintyessään samana vuonna Ruotsin Bobfest-tapahtumassa yhtye alkoi ensimmäistä kertaa käyttää lavaesityksissään corpse paint -kasvomaaleja.
Vuonna 2000 Endtime Productions julkaisi "Martyriumin" uudelleen, ja albumin kansitaiteen teki maineikas ruotsalainen metallimusiikin kansitaiteilija Kristian Wåhlin. Antestor kiersi Yhdysvaltoja Extolin kanssa samana vuonna, esiintyen pienissä tapahtumissa ja lopulta Cornerstone Festivalissa. Seuraavaksi vuonna 2003 Antestor uudelleenjulkaisi kaksi ensimmäistä demoaan kokoelmalevyllä nimeltä "The Defeat of Satan". Sen julkaisi norjalainen Momentum Scandinavia. Rumpali Svein Sander (Armoth) jätti yhtyeen tänä aikana, ja sen jälkeen Antestorilla ei ole ollut vakinaista rumpalia.


title: Antestor

text: Vuonna 2004 Antestorin tyyli vaihtui nykyaikaisempaan black metaliin, ja yhtye meni Top Room Studiosiin, jota ovat käyttäneet yhtyeet kuten Tristania, Borknagar, Mayhem ja Extol. Tuottajana toimi Børge Finstad. Yhtye julkaisi ensimmäisen kerran uutta materiaalia sitten "The Return of the Black Deathin" ep:llä nimeltä "Det Tapte Liv" (). Se sisältää ylijäämäkappaleita seuraavalta täyspitkältä albumilta: kolme sinfonista instrumentaalia ja kaksi kappaletta, joista "Rites of Death" sovitettiin uudelleen myöhemmin.


title: Antestor

text: Antestorin kolmas studioalbumi "The Forsaken" julkaistiin vuonna 2005. Albumin musiikki on yhtyeen vanhaan materiaaliin verrattuna huomattavasti nopeampaa, progressiivisempaa ja melodisempaa. "The Forsakenin" kosketinsoitinkuviot ovat "Det Tapte Liv" -ep:n tapaan sinfonisia. Sanoitukset taas ovat sävyltään yhtyeen synkeimpiä ja käsittelevät arvostelevasti muun muassa okkultismia ("Rites of Death") ja tekopyhyyttä ("Betrayed"). Lehdistö ylisti albumia, vaikka osa yhtyeen vanhan tyylin ihailijoista vierasti "The Forsakenin" nykyaikaista, hiottua tyyliä. Molempien julkaisujen kansitaiteen teki Kristian Wåhlin, ja ep:n kansikuvassa näkyy Borgundin sauvakirkko. Maineikas norjalainen rumpali Jan Axel Blomberg, taiteilijanimeltään Hellhammer, soitti rummut näillä julkaisuilla. Hänen osallisuutensa äänityssessioissa aiheutti kiistaa metallimusiikin viestimissä ja harrastajien keskuudessa. Venäläisen Metal Library -sivuston haastattelussa 7. tammikuuta 2007 Blombergilta kysyttiin, miten Mayhem-yhtyeen kollegat ja hänen levy-yhtiönsä suhtautuivat Antestorissa soittamiseen, ja hän vastasi: "Rehellisesti sanoen haistatin sillä pitkät niille kaikille. Toistan taas, että teen mitä päätän tehdä enkä soita ainoastaan black metal -yhtyeissä." Hellhammer kertoi, että häntä pyydettiin myös yhtyeen konserttirumpaliksi mutta kieltäytyi. Blomberg oli "Chimera" -albumin aikoihin perustanut tauolla olleen Mayhemin uudelleen, ja korostanut ettei yhtye ole enää uskonnonvastainen. Metal Libraryn haastattelussa hän sanoi vielä: "Mielestäni black metal on tänä päivänä vain musiikkia. Sanon teille, etten minä tai Mayhemin muut jäsenet koskaan olleet todella uskontoa tai muuta vastaan. Olemme kiinnostuneita vain musiikista." Laulaja Ronny Hansen on sanonut Blombergin osuudesta:


title: Antestor

text: Myöhemmin entinen Old Man's Child -rumpali Tony Kirkemo liittyi Antestoriin konserttisessiojäseneksi. Yhtye soitti lavaesityksiä harvemmin ja pelkästään kristillisissä tapahtumissa. Esimerkkejä yhtyeen 2000-luvun konserteistä ovat Bobfest vuonna 2000 Tukholmassa ja vuonna 2004 Linköpingissä, sekä Nordic Fest 2004:ssä Oslossa.


title: Antestor

text: Jotkut Antestorin jäsenistä soittavat yhä black metal -yhtye Vaakevandringissa, joka soitti paluukonsertin vuonna 2007 Antestorin kanssa Endtime Festival -tapahtumassa, joka pidettiin maaliskuun lopussa 2007 Halmstadissa. Antestor soitti konsertin lukuisten sessiomuusikoiden kanssa. Tässä konsertissa yhtye ilmoitti lavaesityksen olevan toistaiseksi viimeinen.


title: Antestor

text: Kolmen vuoden tauon jälkeen 29. tammikuuta 2010 Antestor perusti virallisen Facebook-sivun, jolla se ilmoitti etsivänsä uusia jäseniä muodostaakseen jälleen kokonaisen yhtyeen. Maaliskuun alussa yhtye kertoi Facebook-sivullaan haalineensa kokoon tarvittavat jäsenet ja harjoittelevansa uudella kokoonpanolla. Uusiksi jäseniksi julkistettiin basisti Thor Georg Buerin (Grave Declaration, Soniferous) ja myöhemmin kitaristi Robert Bordevik (Grievance, Vardøger), rumpali Jo Henning Børven (Morgenroede) sekä kosketinsoittaja Nickolas Main Henriksen (Aspera, Desdemon). Tällä kokoonpanolla yhtye esiintyi Nordic Fest -tapahtumassa. Marraskuussa 2010 yhtye ilmoitti Facebook-sivullaan allekirjoittaneensa levytyssopimuksen yhdysvaltalaisen Bombworks Recordsin kanssa. Neljäs albumi "Omen" julkaistiin 30. marraskuuta 2012. Kappaleesta Unchained kuvattiin musiikkivideo.


title: Antestor

text: Vuoden 2013 alussa yhtye teki kiertueen Brasiliassa. Belo Horizontessa Antestoria oli vastassa mielenosoitus, jonka olivat järjestäneet kristinuskoa vastustavat black metal -radikaalit. Mielenosoittajat eivät halunneet kristillisen black metal -yhtyeen esiintyvän kaupungissa. Koska mielenosoittajat kertoivat aikeistaan Internetissä, paikalliset viranomaiset järjestivät paikalle yksityisen poliisin ja 30 vartijaa turvaamaan tapahtumaa. Poliisi joutui ampumaan varoituslaukauksia hillitäkseen mielenosoittajia. Eräässä YouTubessa julkaistussa videossa mielenosoittajat huutavat toistuvasti "Fuck You Antestor!" paikan ulkopuolella, ja poliisi saattaa yhtyeen jäseniä turvaan.


title: Antestor

text: Tapauksen jälkeen yhtye julkaisi asiasta tiedotteen, jossa ihailijoita kiitettiin paikalle tulemisesta huolimatta riskeistä ja mielenosoittajia siunattiin: ""Voimme ylpeästi nimittää teitä veljiksi ja siskoiksi Kristuksessa. Haluamme kiittää tapahtuman valvojia ja Belo Horizonten poliisia, että saattoivat meidät vihaisen lynkkausjoukon läpi. [...] Emme kanna kaunaa mielenosoittajille, jotka satuttivat meitä. Itseasiassa sanomamme on, että rakasta vihollistasi. Joten Jumala siunatkoon teitä, jotka hoilasitte: Fuck Antestor! Toivottavasti voimme keskustella joskus kuin järkevät ihmiset tuoremehun äärellä. Erityiskiitos ihailijoille, joilla oli kanttia tulla paikalle, vaikka tiesitte sen olevan vaarallista. Antestor tervehtii teitä ja olkaa siunatut."" Haastattelussa norjalaisessa kristillisessä Dagen-lehdessä kiertueen jälkeen basisti Erik Normann Aanonsen sanoi olleensa valmiina pahimpaan tapaukseen, että kiertue päättyisi kuolemaan. Aanonsen toisti yhtyeen kiitokset vihaisille brasilialaisille satanisteille: "Olemme nyt tuplasti kuuluisampia Brasiliassa kuin ennen sinne menemistä."


title: Antestor

text: Yhtye on kiinnitetty esiintymään GoodMoodStockiin Pieksämäellä 14-16. kesäkuuta 2013.


title: Antestor

text: Vaikka ensimmäisillä julkaisuilla yhtyeen tyyli oli pääasiassa death-doom metalia suhteellisen hitailla kappaleilla ja murinalaululla, yhtye alkoi soittaa black metalia vuoden 1998 albumilla "The Return of the Black Death". Tällä albumilla yhtye alkoi esittää kirkunalaulua, tremolokitarariffejä sekä black metalille tyypillisiä nopeampia rumpukulkuja. Kosketinsoitin on keskeisessä osassa, ja black metalille tyypillisellä tavalla sillä esitetään eeppisiä välisoittoja, ja soitin hallitsee äänimaisemaa. Esimerkiksi "Sorg"-kappaleessa kolmen ensimmäisen minuutin ajan vain kosketinmelodia johtaa esitystä.


title: Antestor

text: Kolmannella albumilla "The Forsaken" yhtye kehitti suuntaansa teknisemmäksi kuin "The Return of the Black Death". Musiikillinen kehitys johti siihen, että "The Forsakenilla" on useita kitarasooloja. Tämä ominaisuus sai arvostelua osakseen, ja esimerkiksi alankomaalaisen Lords of Metal -sivuston Roel de Haan kirjoitti arviossaan: "Nuo monimutkaiset soolot eivät yksinkertaisesti ole kauniita ja [ovat] täysin asiaan sopimattomia." Tuolla albumilla myös äänituotanto parani "The Return of the Black Deathiin" verrattuna. Kahden entisen Vaakevandring-jäsenen mukaantulo vaikutti siihen, että tyylistä tuli melodisempi ja tunnelmallisempi. Ulosanti rikkoo välillä myös tyylisuunnan rajoja: Scandinavianmetal.info-sivuston "Circus Brimstone" kirjoitti, että "'As I Die' on Antestorille ehkä oikukas kappale, koska sen alku sopii paremmin power metaliin kuin mihinkään muuhun tyylilajiin." Antestorin virallisella Facebook-sivulla nykyinen laulaja Ronny Hansen sanoo pitävänsä yhtyeen tyylilajina "extreme metalia", koska se on musiikillisesti ja sanoituksellisesti vähemmän rajoittava kuin termit black metal ja unblack metal. Seuraavat musiikkinäytteet havainnollistavat yhtyeen musiikkityylin kehitystä varhaisesta death-doom metalistaan viikinkimetalliin ja nykyaikaiseen black metaliin:


title: Antestor

text: Antestorin sanoitusten aiheisiin kuuluvat toivo ja epätoivo, mutta sanat käsittelevät myös jäsenten henkilökohtaista kristillistä uskoa. Sen vuoksi monet metallimusiikin harrastajat vastustavat Antestorin luokittelua black metaliksi, sillä yhtyeen aiheet ovat usein black metalin oletettua ideologiaa vastaan. Sanat ovat pääasiassa englannin kielellä. Myös norjalaiset tekstit ovat yhtyeelle harvinaisia, mutta "The Return of the Black Death" -albumilla suurin osa sanoituksista on norjaksi. Tällä albumilla vain osa sanoituksista on kirjattu kansilehteen; suorat viittaukset Jeesukseen Kristukseen ja Jumalaan poistettiin. Kappale "A Sovereign Fortress" käsittelee, esimerkiksi, kunnioitusta Jumalalle, joka suojelee ja tukee lyyristä minää syntymän jälkeen. Se on kuvattu sanoituksissa näin:


title: Antestor

text: "Sorg" () sen sijaan käsittelee surua ja toivon etsimistä. Kappale painottuu synkeämpään kuvastoon, ja sanat eivät ole selkeästi kristillisiä mutteivat lopulta kielteisiäkään. Esimerkki norjan kielellä:


title: Antestor

text: Toinen kappale, joka on myös synkeä, mutta käsittelee kristillistä aihetta, on "Ancient Prophecy" (). Sanoitukset kertovat, että ihminen on syntinen ja ettei kukaan voi paeta Jumalan tuomioistuinta. Kolmannella albumillaan Antestor käsittelee myös sellaisia ongelmia kuin itsemurhaa, pelastuksen epäilyä ja kuoleman kaipuuta. Ne ovat harvinaisia aiheita kristilliselle yhtyeelle. Esimerkkinä albumin sanoituksista kappaleelta "Betrayed":


title: Antestor

text: Antestor on kristillisissä metallipiireissä yksi harvoista yhtyeistä, jotka käyttävät black metalille taannoin yleisiä corpse paint -kasvomaskeja ulkonäössään ja valokuvissaan. Tämä näkyy esimerkiksi "The Return of the Black Deathin" kansilehden valokuvissa, joissa yhtye näyttäytyy viikinkipuvuissa sekä mustavalkoisissa kasvomaskeissa lumisessa Norjan vuoristomaisemassa. Toisinaan yhtye hyödyntää lavaesityksissään taideverta, tunnetuimpana esimerkkinä sessiobasisti Daniel Ravn Fufjordin (Frosthardr) esiintyminen Antestorin Bobfest 2004 -konsertissa. Yhtye kertoo, että corpse paintien käyttö "on meille sama kuin näyttelijälle tai miimikolle kasvomaalauksen tekeminen. Yksi tapa ilmaista tiettyjä tunteita siitä taistelusta jota me käymme. Pääasia on kuitenkin keskittyä Jumalaan eikä taittaa peistä tällaisista sivuseikoista."


title: Antestor

text: Antestorin vastaanotosta Scandinavianmetal.info-sivuston nimimerkki "Circus Brimstone" kirjoittaa, että "Antestor on jumaloitu kristillisen metallimusiikin valtakunnassa yksinkertaisesti siksi, koska he tekevät laadukasta black metalia tasaista tahtia. Ennen kaikkea, vain muutama muu kristillinen [black metal -]yhtye on saanut tunnustusta maallisissa piireissä, nimittäin Crimson Moonlight, Horde ja Kekal." No Life 'til Metal -sivuston Scott Watersin mukaan kyseisen albumin ensimmäinen painos myytiin loppuun melkein yhtä nopeasti kuin se meni painoon. Albumia myytiin tiettävästi "varsin paljon Yhdysvalloissa" Ronny Hansen (Vrede) kertoi 13. joulukuuta 2007 tehdyssä haastattelussa Intense Radion Bob Beemanin kanssa, että "useiden kuulemieni tietolähteiden mukaan "The Return of the Black Deathia" on myyty yli 10 000 kappaletta, ja sen myynti jatkuu vieläkin."


title: Antestor

text: Yhtyeen tuotannosta on olemassa hyvin vähän julkaistuja arvosteluja. Saatavilla olevat arviot ovat yleensä myönteisiä, usein hyviä tai erinomaisia. Michael Bryzak kirjoittaa "The Defeat of Satan / Despair" -kokoelmalevyn saatekirjoituksessa, että, vaikka albumi julkaistiin virallisesti vasta 2000, ""Martyriumia" pidettiin oikeutetusti kulttiklassikkona." Albumin vuoden 2006 arviossa kristillisen metallin sivustolla"The Whipping Post" Joel Hemmerling antoi albumilla 95 pistettä 100:sta, ja saman sivuston Matt Morrow antoi "The Return of the Black Deathille" täydet 10 pistettä, kuten myös "The Forsakenille". Ei-kristillisistä viestimistä "The Return of the Black Death" sai neljä pistettä viidestä brittiläisiltä metallimusiikkilehdiltä Kerrang! ja Terrorizer. Alankomaalainen "Lords of Metal" -sivusto antoi "The Forsakenille" 75 pistettä 100:sta, ja "Nocturnal Horde" antoi levylle kahdeksan pistettä kymmenestä ja nimitti sitä "hyvin vahvaksi albumiksi" sekä "yhdistelmäksi innovaatiota, energiaa ja raivoa."


title: Antestor

text: Yhtyeen asema Norjan metallipiireissä oli alusta asti alkaen kiistanalainen. Bryzak kirjoittaa: "Puolustaessaan uskoaan Elämään ja Toivoon Antestor sai vakavia tappouhkauksia [black metal -rikosten levottomimpina aikoina] joiltain piirien suurimmilta yhtyeiltä ja tärkeimmiltä muusikoilta." Kysyttäessä, että soittiko yhtye koskaan muitten ryhmien kanssa black metal -piireissä Antestor vastasi vuoden 2000 TCU Zinen haastattelussa: "Ei suuremmin, Old Man's Childin jonkun alkuversion kanssa soitettiin samoilla festareilla. He taisivat äänestää jaloillaan ja kävellä ulos kun aloimme soittaa. Se oli heidän tapansa sanoa että painukaa kristityt suohon. Olemme tainneet soittaa Old Man's Childin kanssa samalla keikalla myös heidän kulkiessaan nykyisellä nimellä." "Martyriumin" sivumerkinnöissä Antestor kirjoittaa: "Niille teistä, jotka halveksitte meitä, epäilitte meitä ja vääryyttänne syöksitte vihat niskaamme, Jumala armahtakoon kurjia sielujanne!"


title: Antestor

text: Antestorin saavutuksista Bryzak kirjoittaa, että "Pohjois-Euroopan kristillisten extreme metal -piirien syntymä voidaan määrittää vain yhteen esittäjään, Antestoriin." Kristillisenä black metal -yhtyeenä levytyssopimuksen saaminen maallisen levy-yhtiön kanssa ja albumin julkaisu Cacophonouksella osoittautui vaikutusvaltaiseksi black metalin kristilliselle käsitteelle: Matt Morrow kirjoittaa, että "Antestorin "The Return of the Black Death"" on juuri sitä mitä kristilliset black metal -piirit tarvitsivat." Vuonna 2010 HM-lehti sijoitti albumin 40. sijalle 100 kaikkien aikojen merkittävintä kristillistä metallialbumia -listallaan perusteenaan, että "musertavan synkeänä "The Return of the Black Death" asetti normit kristilliselle black metalille". HM-toimittaja Jamie Lee Rake kirjoitti Endtime Productionsin uudelleenjulkaisemasta "Martyriumista" 2000, miettien, että tekivätkö albumin progressiiviset ainekset yhtyeestä vähälle huomiolle jääneen edelläkävijän varhaisissa Norjan äärimetallipiireissä:


title: Mount Kenyan kansallispuisto

text: Mount Kenyan kansallispuisto on alue, joka suojelee Afrikan toiseksi korkeimman vuoren Mount Kenyan ympäristöä. Puisto on perustettu 1949. Metsänraja kulkee tällä lähes päiväntasaajalla sijaitsevalla alueella kolmen kilometrin korkeudessa. Sen alapuolella on metsäaluetta, jossa asuu apinoita ja puhveleita, alemmilla rinteillä (1 500 metriin asti) myös norsuja. Vuoren vulkaaninen maaperä ja vuorenrinteitä valuvat purot tekevät alueesta houkuttelevaa maanviljelyn kannalta. Niinpä puiston rajalle on tehty vahva sähköaita estämään norsujen ryöstöretket ympäröiville viljelyksille.


title: Mount Kenyan kansallispuisto

text: Puisto on UNESCOn maailmanperintökohde vuodesta 1997 alkaen.


title: Vapaa Suomi

text: Vapaa Suomi voi tarkoittaa:


title: Valkoinenpaimenkoira

text: Valkoinenpaimenkoira ("Weisser schweizer schäferhund") on FCI:n roturyhmään 1 kuuluva perhe- ja seurakoira, jonka alkuperämaa on Sveitsi. Valkoinenpaimenkoira on nykyisin etupäässä seura- ja harrastuskoira.


title: Valkoinenpaimenkoira

text: Uroksen säkäkorkeus on 60–66 cm ja nartun 55–61 cm. Valkoinenpaimenkoira on voimakas, lihaksikas, keskikokoinen ja suorakaiteen muotoinen koira, jolla on pystyt korvat, kaksinkertainen keskipitkä tai pitkä karvapeite, keskivahva luusto sekä tasapainoiset rungon ääriviivat. Valkoinenpaimenkoira-rodulla on suora ja vaaka selkälinja. Sillä tulisi olla tummat silmät ja tumma kuono.


title: Valkoinenpaimenkoira

text: Kaksinkertainen karvapeite on keskipitkää tai pitkää, tiheää ja rungonmyötäistä; runsasta aluskarvaa peittää sileä ja paksu peitinkarva.


title: Valkoinenpaimenkoira

text: Valkoinenpaimenkoira on saksanpaimenkoirasta eriytynyt rotu. Kun valkoinen väri luettiin saksanpaimenkoirassa virheeksi 1930-luvulla, valkoiset saksanpaimenkoirat katosivat Euroopasta miltei kokonaan. Siihen saakka valkoista oli esiintynyt saksanpaimenkoirissa muiden värien ohella. Valkoisten saksanpaimenkoirien kanta kuitenkin säilyi Yhdysvalloissa ja Kanadassa, jossa niitä alettiin myös kasvattaa. Pohjois-Amerikasta valkoiset saksanpaimenkoirat palautuivat 1970-luvulla Eurooppaan ja etenkin Sveitsiin. Yhdysvaltalaista 5. maaliskuuta 1966 syntynyttä Lobo-urosta pidetään Sveitsissä rodun kantaisänä. Omaksi rodukseen se tunnustettiin Sveitsissä 1991.


title: Valkoinenpaimenkoira

text: Valkoinenpaimenkoira on monipuoliseen harrastamiseen sopiva koira, yleensä lapsiystävällinen perhe- ja seurakoira. Sen käyttöominaisuudet eivät ehkä yksilöpoikkeuksia lukuun ottamatta ole yhtä vaativaan työskentelyyn sopivia kuin kantarotu saksanpaimenkoiralla. Rotu sai Suomessa palveluskoiraoikeudet vuoden 2006 alussa.


title: Valkoinenpaimenkoira

text: Valkoinenpaimenkoira on saanut huomiota viime vuosina myös Suomessa. Vuonna 2009 valkoisiapaimenkoiria rekisteröitiin Suomen Kennelliittoon 369 kappaletta.


title: Valkoinenpaimenkoira

text:
Eloisa ja tasapainoinen luonne, tarkkaavainen ja helposti koulutettava, palvelualtis. Ystävällinen ja vaatimaton. Isäntäänsä
kiintynyt ja sosiaalinen, minkä ansiosta sopeutuu erinomaisesti erilaisiin tilanteisiin. Ei koskaan pelokas eikä aiheettomasti vihainen. Iloinen ja oppivainen työ- ja harrastuskoira, joka soveltuu koulutettavaksi erilaisiin tehtäviin.


title: Valkoinenpaimenkoira

text: Rodussa esiintyviä sairauksia ovat muun muassa lonkka- ja kyynernivelsairaudet, silmäsairaudet, ruokatorvenlaajentuma, korva- ja silmätulehdukset ja myös ruuansulatuselimistön ongelmia esiintyy.


title: Australian Grand Prix 1998

text: Australian Grand Prix 1998 oli Formula 1 -sarjan osakilpailu, joka ajettiin 8. maaliskuuta 1998 Melbournen katuradalla Australiassa. Kilpailu oli kauden 1998 avauskilpailu ja se oli McLarenin täydellistä hallintaa: Mika Häkkinen voitti ja David Coulthard oli toinen yli kierroksen erolla muihin.


title: Australian Grand Prix 1998

text: Kilpailussa nähtiin erikoinen tilanne, kun ensimmäisenä ajanut Mika Häkkinen ajoi varikolle, mutta pysähtymisen sijaan ajoi vai varikon läpi. Tilanne johtui häiriöstä Häkkisen ja tallin radioliikenteessä. Johtoon siirtynyt David Coulthard kuitenkin laski Häkkisen edelleen, minkä ansiosta Häkkinen voitti kilpailun. Kilpailun jälkeisessä lehdistötilaisuudessa Coulthard kertoi sopineen Häkkisen kanssa, että heistä se, joka oli ensimmäisen mutkan jälkeen kärjessä, saisi rauhassa ajaa kilpailun voittoon. Coulthard noudatti sopimusta päästämällä Häkkisen ohitseen.


title: Australian Grand Prix 1998

text: MTV3-kanavalla kilpailua selostaneet Matti Kyllönen ja Erkki Mustakari kommentoivat tilanteen tapahtuessa seuraavasti:


title: Australian Grand Prix 1998

text: Mika Häkkinen saavutti lauantaina 7. maaliskuuta 1998 ajetuissa aika-ajoissa F1-uransa toisen paalupaikan. Kukaan ei karsiutunut.


title: Solunsalpaajat

text: Solunsalpaajat eli sytostaatit ovat lääkkeitä, jotka häiritsevät ja hidastavat runsaasti jakautuvien solujen toimintoja. Arkikielessä puhutaan myös ”solumyrkyistä”. Ne häiritsevät solunjakautumista. Varsinkin nopeasti jakautuvat solut kärsivät salpaajista suhteellisesti enemmän kuin lepotilassa olevat jakautumattomat solut. Solunsalpaajia annetaan kolmannekselle syöpäpotilaista. Solujen jakautumista hillitsevän ominaisuutensa vuoksi joitakin niistä voidaan antaa myös vaikeasta psoriasiksesta kärsiville sekä vaikeista tulehduksellisista reumasairauksista kärsiville.


title: Solunsalpaajat

text: Solunsalpaajia on erilaisia, muun muassa alkyloivat aineet, antimetaboliitit, antibiootit, ja vinka-alkaloidit. Ne vaikuttavat eri kohtiin solun kehitysvaiheessa. Useimpien solunsalpaajien vaikutus on solun jakautumista estävä. Monet niistä, kuten antimetaboliitit, vinka-alkaloidit ja taksaanit, estävät biokemiallisia reaktioita ja tuhoavat sillä tavalla esimerkiksi mitoosissa olevia tai S-vaiheessa olevia soluja (ks. mitoosi). Antimetaboliitit, jotka ovat useimmiten DNA:n rakentamiseen tarvittavien nukleiinihappojen kaltaisia mutta tehtävään kelpaamattomia aineita, vaikuttavat S-vaiheessa (DNA:n synteesivaiheessa). Mm. vinka-alkaloidit häiritsevät mitoosissa tarvittavan sukkularihmaston toimintaa, ja ne vaikuttavat mitoosivaiheessa. Etoposidi ja teniposidi estävät DNA-katkosten uudelleen yhdistämisen, joten ne johtavat DNA:n katkeamisiin ja vaikutus on S-vaiheen lopussa ja G2-vaiheessa. Jotkut aineet kuten alkyloivat aineet sitoutuvat DNA-ketjuun ja vaikutus toteutuu eri vaiheissa. Periaatteessa kuitenkin kaikki vaikutukset kohdistuvat solunjakautumiseen, ja siksi nimenomaan nopeasti jakautuviin syöpäsoluihin.


title: Solunsalpaajat

text: Solunsalpaajien tärkeimmät sivuvaikutukset perustuvat siihen, että ne vaikuttavat sekä syöpäsoluissa että normaalisoluissa solujen jakautumiseen. Siksi vaikutukset kohdistuvat nimenomaan jakautuviin soluihin. Ne aiheuttavat varsin paljon sivuvaikutuksia, joista yleisimpiä ovat pahoinvointi, ruoansulatuskanavan limakalvovauriot ja hiustenlähtö. Elimistön puolustuskyky saattaa myös heiketä, kun veren valkosolut vähenevät hoidon seurauksena.


title: Solunsalpaajat

text: Solunsalpaajat kuuluvat anatomis-terapeuttis-kemiallisessa lääkeluokituksessä eli ATC-luokituksessa luokkaan L01.


title: Et voi tulla rajan taa

text: Et voi tulla rajan taa on Matin ja Tepon vuonna 1981 julkaistu studioalbumi.


title: Brasilian Grand Prix 1998

text: Brasilian Grand Prix 1998 oli Formula 1 -sarjan osakilpailu, joka ajettiin 29. maaliskuuta 1998 Interlagosissa. Kilpailu oli McLarenin hallintaa, kuten edellinen Australian GP:kin. Mika Häkkinen johti kilpailua alusta loppuun.


title: Nürnbergin mestarilaulajat

text: Nürnbergin mestarilaulajat (saks. "Die Meistersinger von Nürnberg") on Richard Wagnerin kolminäytöksinen ooppera. Ooppera on myös pisin jatkuvasti esitetty ooppera.


title: Nürnbergin mestarilaulajat

text: ”Mestarilaulajat” olivat 1400- ja 1500-luvun Saksassa eläneitä laulun harrastajia. Heillä oli tapana muodostaa kaupunkeihin erityisiä mestarilaulajien kiltoja, joissa määriteltiin "oikeaoppisen" laulun säännöt. Suurin osa mestarilaulajista oli käsityöläisammatin harjoittajia, mutta joukkoon saattoi kuulua myös pappeja, opettajia ja oikeusoppineita. Nürnbergiläistä Hans Sachsia (1494–1567) pidetään Saksassa kaikkien aikojen suurimpana mestarilaulajana.


title: Nürnbergin mestarilaulajat

text: Wagner suunnitteli mestarilaulaja-aiheista oopperaa jo 1840-luvulla. Varsinaiseen työhön hän ryhtyi kuitenkin vasta 1860-luvulla: libretto valmistui vuosina 1861–1862, ja musiikin hän sävelsi vuosina 1862–66.


title: Nürnbergin mestarilaulajat

text: Nürnbergin mestarilaulajat on koomisuudestaan huolimatta erittäin vahva kulttuuripoliittinen kannanotto. Oopperan sankari Walther haluaa uudistaa lauluperinteitä, mutta saa tyrmäävän vastaanoton ahdasmielisiltä ja typeriltä kriitikoilta. Lopulta kuitenkin Saksan kansa asettuu Waltherin tueksi ja kriitikot joutuvat häpeään. (Jos nimen ”Walther” tilalle vaihtaa nimen ”Wagner”, oivaltaa lukija tämän oopperan tarkoituksen säveltäjän toivomalla tavalla.)


title: Nürnbergin mestarilaulajat

text: Nürnbergin mestarilaulajat on Wagnerin ainoa koominen ooppera. Sen esittäminen kestää noin neljä ja puoli tuntia (väliaikojen kanssa enemmän).


title: Nürnbergin mestarilaulajat

text: Oopperan mahtipontista alkusoittoa esitetään usein konserteissa, oopperasta irrallaan.


title: Nürnbergin mestarilaulajat

text: Mestarilaulajat:Muut henkilöt:Paikka: 1500-luvun puolivälin Nürnberg


title: Nürnbergin mestarilaulajat

text: Nuori ritari Walther von Stolzing rakastuu Evaan, kultaseppä Pognerin tyttäreen. Evaa ei kuitenkaan saa vaimokseen, jollei ole erinomainen laulaja. Itse asiassa pitää olla niin erinomainen laulaja, että tulee hyväksytyksi mestarilaulajien kiltaan. Lisäksi on voitettava mestarilaulajien järjestämä vuotuinen laulukilpailu.


title: Nürnbergin mestarilaulajat

text: Walther ottaa haasteen vastaan ja hakee mestarilaulajien killan jäsenyyttä. Pääsykokeessa Walther laulaa hyvin, mutta laulun tyyli ei noudata mestarilaulajien perinteitä. Ja kun laulun arvostelijana on ahdasmielinen kaupunginkirjuri Beckmesser, tulee Walther hylätyksi. Beckmesserin puolueettomuudenkin laita on vähän niin ja näin, sillä myös hän haluaa voittaa laulukilpailun saadakseen Evan vaimokseen.


title: Nürnbergin mestarilaulajat

text: Waltherin mahdollisuudet saada Eva näyttävät huonoilta, mutta onneksi hän on ehtinyt tehdä laulullaan vaikutuksen mestarilaulajien johtajaan, Hans Sachsiin. Walter vierailee Sachsin luona, ja tämä lupaa järjestää Waltherille mahdollisuuden osallistua kilpailuun. Lisäksi Sachs kannustaa Waltheria pitämään kiinni omasta perinteitä uudistavasta laulutyylistään. Walther innostuu ja säveltää saman tien todellisen ”modernin” mestariteoksen, jonka nuotit jäävät toistaiseksi Sachsin haltuun.


title: Nürnbergin mestarilaulajat

text: Beckmesser vierailee Sachsin luona, näkee Waltherin säveltämän laulun nuotit ja luulee niitä Sachsin säveltämiksi. Beckmesser ajattelee, että jos hän laulaa maineikkaan Sachsin säveltämän laulun, hän ei voi hävitä. Niinpä hän pyytää Sachsilta lupaa laulun esittämiseen kilpailussa ja Sachs suostuu.


title: Nürnbergin mestarilaulajat

text: Kansa kokoontuu seuraamaan laulukilpailua. Tunnelma on ensin riehakas, sitten vakavan juhlallinen. Beckmesser on ensimmäinen kilpailija. Hänellä on ollut suuria vaikeuksia saada tuntumaa Sachsin säveltämään lauluun, joka poikkeaa tyyliltään kaikista Sachsin aiemmista lauluista. Hän kun ei edelleenkään tiedä, että oikea säveltäjä on modernisti Walther. Beckmesser laulaa siis täysin nuotin vierestä ja tulee julkisesti nöyryytetyksi.


title: Nürnbergin mestarilaulajat

text: Sitten on Waltherin vuoro. Hän esittää saman laulun kuin Beckmesser, ja hänen tulkintansa on niin kaunis, että hänet julistetaan kilpailun voittajaksi. Walther saa Evan. Ooppera päättyy kansallismielisissä tunnelmissa, kun kuoro kehottaa Saksan kansaa kunnioittamaan saksalaista taidetta ja saksalaisia taiteilijoita: ”Ehrt eure deutschen Meister, dann bannt ihr gute Geister.”


title: Salaisuus pinnan alla

text: Salaisuus pinnan alla ("What Lies Beneath") on vuonna 2000 ensi-iltansa saanut elokuva, jonka ohjasi Robert Zemeckis. Elokuvan pääosissa näyttelevät Harrison Ford, Michelle Pfeiffer ja Diana Scarwid. Elokuva kertoo Claire nimisestä naisesta, joka alkaa nähdä naisen haamun kotonaan. Hän luulee tulevansa hulluksi, kunnes saa tietää että haamu kuuluu kadonneelle naiselle. Mitä haamu haluaa ja miksi hän kummittelee juuri Clairen luona onkin sitten jo ihan eri asia.


title: Volkswagen Karmann Ghia

text: Karmann Ghia oli Volkswagenin kaksipaikkainen coupé. Sitä valmistettiin vuosien 1955 - 1974 välisenä aikana yhteensä 466 856 kappaletta, joista 81 053 oli Cabriolet -mallia.


title: Volkswagen Karmann Ghia

text: 1950-luvun alussa Volkswagen valmisti taloudellista Kuplaa, mutta kun jälleenrakennus toisen maailmansodan jälkeen oli päässyt hyvään vauhtiin alkoivat asiakkaat vaatia tyylikkäämpiä ja urheilullisempia autoja. Tässä tilanteessa yhtiön johto näki tarpeelliseksi luoda imagosyistä asiakkaiden toiveita vastaava malli. Volkswagen teki sopimuksen saksalaisen koritehtaan Wilhelm Karmann GmbH:n kanssa auton valmistamisesta. Karmann kääntyi italialaisen Carrozzeria Ghia SpA-suunnittelutoimiston puoleen. Sillä olikin valmiina käyttämätön Chrysleriin tai Studebakeriin tarkoitettu suunnitelma, joka nyt muunnettiin Kuplan pohjalevylle ja tekniikalle.


title: Volkswagen Karmann Ghia

text: Vaikka mallit jakoivat saman tekniikan, Karmann Ghian kori tehtiin käsityönä, mikä nosti merkittävästi auton valmistuskustannuksia ja hintaa Kuplaan verrattuna. Volkswagenin johdon hyväksyttyä uuden mallin sen ensimmäinen sarjatuotantokappale valmistui elokuussa 1955 Osnabrückin tehtaalta. Yleisön reaktio linjakkaaseen malliin oli innostunut ja jo ensimmäisenä vuotena autoa myytiin yli 10 000 kappaletta, mikä ylitti Volkswagenin kaikki myyntiennusteet.


title: Volkswagen Karmann Ghia

text:
Karmann Ghia Cabriolet -avomallia alettiin valmistaa vuoden 1957 elokuussa.
Koska Karmann Ghiassa oli sama 36 hevosvoiman moottori kuin Kuplassa, se ei teholtaan ollut erityisen urheilullinen, myös auton kori osoittautui hyvin ruosteherkäksi.


title: Volkswagen Karmann Ghia

text: Vuonna 1964 Karmann Ghia 1200 valittiin Baden-Badenin kansainvälisessä ”autoparaatissa” maailman kauneimmaksi autoksi hintaluokassaan. Tuomaristoon kuuluivat muiden muassa muotitaiteilija Pierre Cardin ja saksalainen ohjaaja-näyttelijä William Dieterle.. Karmann Ghian 10-vuotisjuhlan aikoihin 1965 mallia oli valmistettu 180 000 kappaletta, pelkästään vuonna 1964 yli 25 000.


title: Volkswagen Karmann Ghia

text: Syyskuussa 1961 alkoi uuden mallin Typ 34 Coupén sarjavalmistus. Siinä oli uusi 1500 cm moottori joka kehitti 45 hevosvoimaa jolla auto saavutti 145 km/h nopeuden. Se oli sen aikaisista Volkswageneista nopein, ylellisin ja kallein.


title: Volkswagen Karmann Ghia

text: Vuonna 1974 Volkswagen esitteli Sciroccon korvaamaan iäkkään Karmann Ghian. Sen muotoilussa ei ollut enää jälkeäkään edeltäjänsä linjoista, vaan Giorgetto Giugiaron muotoilemana se muistutti muutamaa kuukautta myöhemmin esiteltyä ensimmäistä Golfia. Kun Volkswagen -konsernin omistama Audi esitteli oman Audi TT-mallinsa konseptina vuonna 1995 Frankfurtissa monet Volkswagen-harrastajat näkivät sen jatkavan Karmann Ghian perinteitä ja muotokieltä.


title: Vanajan kirkko

text: Vanajan kirkko on harmaakivestä 1490-luvun lopussa ja 1500-luvun ensimmäisellä vuosikymmenellä rakennettu harmaakivikirkko, joka sijaitsee entisessä Vanajan kunnassa, nykyisin Hämeenlinnan Vanajan kaupunginosassa. Vanaja on Hämeen vanhimpia seurakuntia, ja on hyvin luultavaa, että paikalla on sijainnut aiemmin rakennettu puukirkko. On myös hyvin todennäköistä, että vuonna 1324 mainittu Vanaansalon piispankartanon kappeli on ollut juuri tämä puinen kirkkorakennus.


title: Vanajan kirkko

text: Vanajan kirkko on eräs Suomen pienimmistä keskiaikaisista harmaakivikirkoista. Sen erottaa helposti, paitsi kokonsa perusteella, niin myös suurista nurkkakivistä, punatiilisistä päätykoristeista sekä länsipäädyssä sijaitsevasta ulkonevasta ulkosaarnastuolista, jonne on käynti kirkon lehterin alta seinän sisässä olevaa käytävää pitkin. Tämä saarnastuoli on Vanajan kirkon erikoisuus, joskin sellainen on havaintojen mukaan myös Janakkalan kirkossa. Tätä saarnastuolia käytettiin saarnaamiseen kirkon ulkopuolelle kokoontuneelle rahvaalle, joka ei olisi ehkä mahtunut sisälle kirkkoon. Nykyisin saarnastuolia käytetään alkuperäiseen tarkoitukseensa kirkossa vietettävänä heinärippipyhänä.


title: Vanajan kirkko

text: Kirkon rakentamiseen on käytetty suurikokoisia ja erivärisiä kivenlohkareita, ja vaaleanpunainen graniitti on runsaimmin näkyvillä oleva kivilaji. Kivityö on taitavaa tekoa, sillä kivet on sijoiteltu paikoilleen niin, että sidosainetta on tarvittu rakentamisessa erityisen niukalti.


title: Vanajan kirkko

text: Kirkko on rakennuksena yksilaivainen. Tämän syynä on varmasti kirkon pieni koko. Näin se poikkeaa muista aikakauden kirkoista, jotka ovat yleensä kolmilaivaisia. Kirkossa on suhteellisen korkealle kohoava holvaus, joka on toteutettu niin sanottuna rengas- eli tähtiholvauksena. Itäpäädyn yläosassa on kaksi kalkkikivestä tehtyä vaakunataulua, joista toisen on tunnistettu esittävän Tott-suvun vaakunaa.


title: Vanajan kirkko

text: Kirkkorakennuksen pohjoispuolella sijaitsee sakasti, jonka arvellaan olevan varsinaista kirkkorakennusta vanhempi. Eteläpuolen asehuoneen on arvioitu olevan varsinaista kirkkorakennusta huomattavasti myöhemmin rakennettu. Kirkko oli ehkä rakennettu osittain myös puolustuksellisiin tarkoituksiin, sillä kirkon valaistus oli hyvin niukka ja edellytti jumalanpalvelusten aikana kynttilävaloa. Kirkossa oli sen alkuperäisessä asussa vain kolme pientä ikkunaa, joista kaksi sijaitsi nykyisten ikkunoiden paikalla eteläseinustalla, joskin ne olivat kooltaan huomattavasti nykyisiä pienempiä. Kolmas pieni ikkuna sijaitsi kuorin itäpäädyssä.


title: Vanajan kirkko

text: Vanajan kirkkoa on korjailtu vuosisatojen saatossa. Kirkossa on tehty suuria korjauksia vuosina 1681 ja 1789. Huomattavin peruskorjaus tehtiin 1860-luvulla. Tällöin eteläisen seinän ikkunoita suurennettiin ja pohjoisseinustalle puhkaistiin kaksi uutta ikkunaa. Vuonna 1884 kirkko rapattiin ulkoa ja kalkittiin sisältä. Vuonna 1910 kirkon vanhat penkit myytiin huutokaupalla, ja samalla lattian alusta täytettiin soralla. Siellä sijainneet haudat oli tyhjennetty jo aiemmin. Sannan päälle valettiin betonilattia.


title: Vanajan kirkko

text: Perin pohjin sisustaa muutettiin uudelleen 1930-luvulla, kun kirkkoon tehtiin puinen lattia. Alttarikaappi siirrettiin kunnostettuna paikalleen ja lattiassa olleet massiiviset hautakivet järjestettiin molemmin puolin kirkon alttaria. Kirkkoon rakennettiin vasta vuonna 1953 sähkölämmitys, ja kirkosta tuli lämmin ja valoisa.


title: Vanajan kirkko

text: Viimeisin korjaus kirkossa on tehty vuonna 1984, jolloin saarnastuoli siirrettiin alkuperäiselle paikalleen kirkon eteläseinustalle ja kirkon valaistus uusittiin: sieltä poistettiin kristallikruunut ja ne korvattiin 1980-luvun sekatyylisillä valaisimilla.


title: Vanajan kirkko

text: Kirkkorakennuksen sisätilat ja esineistö ovat kokeneet muutoksia huomattavasti useammin kuin varsinainen rakennus. Aluksi kirkossa ei ollut lainkaan penkkejä, vaan siellä oli eri pyhimyksille rakennettuja alttareita. Nämä pyhimysalttarit poistettiin uskonpuhdistuksen myötä.


title: Vanajan kirkko

text: Kirkosta ei ole löytynyt Hattulan Pyhän Ristin kirkossa olevien seinämaalausten tapaisia koristeita, vaikka molemmat kirkot ajoitetaan lähes samaan aikaan 1400-luvun lopulle (n. 1470–1495). Kirkolle ovat kuitenkin leimaa-antavia maalatut vihkimäristit, joita on kaikkiaan kaksitoista kirkkorakennuksen sisäpuolella. Tämän lisäksi kirkon vuonna 1984 suoritettujen korjaustöiden yhteydessä löytyi muutamia 1700-luvulle ajoitettuja seinäkirjoituksia. Eteläseinämällä, katonrajassa on vuosiluku 1769, jossa viitataan Matteuksen evankeliumin 18. luvun 2. jakeeseen. Itäistä päätyikkunaa avattaessa löytyi ruotsinkielinen teksti Aamoksen kirjan 8. luvusta: ”Katso päivät tulevat sanoo Herra, Herra, jolloin minä lähetän nälän maahan: en leivän nälkää enkä veden janoa vaan Herran sanojen kuulemisen nälän.”


title: Vanajan kirkko

text:
Eteläseinälle on sijoitettu R. W. Ekmanin maalama alttaritaulu, jossa kuvataan Jeesuksen kirkastumista kolmelle opetuslapselle. Alttaritaulun on kirkolle ja seurakunnalle lahjoittanut Katisten kartanon omistaja J. F. Lönnholtz 1860-luvulla. Kirkon aiempi saarnastuoli, joka oli peräisin 1650-luvun muutoksista, on korvattu 1830-luvulta peräisin olevalla uusgoottilaisella saarnastuolilla, jonka kirkkoon lahjoitti Äikäälän kartanon omistaja H. J. Stephanus. Aikoinaan kirkon esineistöön kuului myös 16 veistosta, mutta eri museoihin tehtyjen lahjoitusten jälkeen kirkossa ovat vain iso krusifiksi sekä pyhää Sebastiania ja kahta apostolia esittävät veistokset. Kirkon luovuttamista aarteista arvokkaimpana pidetään Vanajan krusifiksia, joka on alun perin 1200-luvulla valmistettu ja Suomen varhaisimpia puuveistoksia. Krusifiksia säilytetään Hämeen vanhassa linnassa.
Kirkon yksittäinen ja merkittävin sisustuksellinen elementti on kuitenkin 1500-luvulla Antwerpenissä Flanderissa valmistettu kolmiosainen alttarikaappi. Suomen muista alttarikaapeista tämä Vanajan teos poikkeaa siinä kuvattujen henkilöiden suuren lukumäärän vuoksi. Seurakunta päätti vuonna 1824 kuitenkin poistaa kirkosta kaikki katolisesta ajasta muistuttavat esineet, ja kun alttarikaappi ei muiden esineiden tavoin mahtunut asehuoneen vintille, niin se maalattiin valkoiseksi ja naulattiin kiinni lehterin kaiteeseen. Alttarikaapin kunnostus aloitettiin vuonna 1924 ja se valmistui 1933.


title: Vanajan kirkko

text:
Vuonna 1875 J. F. Lönnholtz lahjoittu kirkkoon urkuharmonin, joka oli kirkon ensimmäinen soitin. Vuonna 1895 Tuusulan kirkon vanhat, mahdollisesti Carl Erik Bölingin rakentamat urut ostettiin 600 markan hinnalla ja siirrettiin Vanajan kirkkoon, mutta vain vajaata vuosikymmentä myöhemmin, vuonna 1904, kirkkoon hankittiin 7 500 markalla uudet urut. Niissä oli 13 äänikertaa kahdella sormiolla, ja ne oli rakentanut B. A. Thulé (opus 182). Vuonna 1959 ne vuorostaan korvattiin Kangasalan urkutehtaan rakentamilla 18-äänikertaisilla uruilla (opus 651), joiden hankintahinta oli 4 050 000 markkaa. Tämä soitin myytiin vuonna 1988 Lahden rauhanyhdistykselle.
Nykyisin kirkossa on Kangasalan urkurakentamon vuonna 1988 rakentamat 22-äänikertaiset barokkityyliset urut (opus 1062).


title: Vanajan kirkko

text: Nykyisten urkujen soittopöydän vasemmanpuoleiset äänikertojen rekisteritapit:


title: Vanajan kirkko

text: Vielä vuonna 1893 otetussa varhaisessa valokuvassa ja samaan aikaan sijoittuvassa Albert Edelfeltin maalauksessa kirkon kellotapuli on tien toisella puolella kuin itse kirkko, jonka ympäristössä ei ole nykyisen kaltaisia valtaisia puita. Vanhan kellotapulin arvellaan olleen noin 1600-luvulla rakennettu, sillä kellotornin "hämäläinen tyyli" tuli yleisesti käyttöön. Kellotapuli oli rakennettu puusta ja se toimi myös pitäjän viljavarastona. Nykyisen kellotapulin paikalla oli silloin eteishuone, jonka kautta kuljettiin kirkkopihaan ja kirkkomaalle.


title: Vanajan kirkko

text: Nykyisen kellotapulin on suunnitellut arkkitehti Josef Stenbäck, ja se valmistui vuonna 1895. Tapulin rakennusurakasta vastasi rakennusmestari Th. Schreck Tampereelta. Sen urakkahinta oli 11 250 tuolloista markkaa ja kustannusarvio kaikkineen 14 775 markkaa. Tapulin perusta on harmaagraniittia ja yläosa on rapattu. Terävä ja piikinmuotoinen katto on mustaksi maalattua peltiä.


title: Vanajan kirkko

text: Tapulissa on perintönä kaksi kirkonkelloa, pikkukello ja isokello. Pikkukello on valettu vuonna 1745, ja sen kyljessä on kirjoitus ”Gudi till ärä och Våno kyrcka till prudnad. Guten for thes bekostnad i Stokholm år 1745 af Gerh. Meyer.” (”Jumalalle kunniaksi ja Vanajan kirkon kaunistukseksi. Gerh. Meyerin valama Tukholmassa 1745.”)


title: Vanajan kirkko

text: Iso kello on myöhempää ja kotimaista tekoa. Sen kyljessä on teksti ”Vanajan emäpitäjän kustannuksella ja sen kirkkoherran ja tähtimiehen M. Churbergin toimituksella valettu M Svedbergiltä Maalahdessa v. 1847.” Lisäksi keisari Nikolai I:n kuva on lauseen yläpuolella ja vastakkaisessa kyljessä psalmin 100 neljäs jae. Ylinnä kelloa kiertävät vielä raamatunlauseet.


title: Vanajan kirkko

text: Vanajan kirkkoon, kuten kaikkiin Suomen vanhoihin kirkkoihin, vainajat on haudattu alun perin kirkkohuoneen lattian alle. Vain vaivaiset, elätit, mökkiläiset ja itselliset haudattiin kirkon ulkopuolelle avattuihin yhteishautoihin nimettöminä ja ilman muistokiviä tai laattoja. Kirkkoon suoritettu hautaus oli kallista ja usein sen piti tapahtua jo talolle varattuun sukuhautaan.


title: Vanajan kirkko

text: Yleensä haudat oli rakennettu hirsistä, mutta jotkut olivat kivellä vuorattuja kammioita, joiden päällä oli raskas kivipaasi. Vanajan kirkossa on säilynyt kolme tällaista hautakiveä. Alttarin pohjoispuolelle oli haudattu mahtavan Harvialan kartanon väkeä ja eritoten Harvialan herra Matti Lassenpoika Kruus. Sen vieressä oli Katisten kartanon omistajan, nimismies Fuldan ja hänen puolisonsa hauta vuodelta 1687, ja kolmas hautakivi on Nukarin ratsutilan perhehauta vuodelta 1766. Nykyisin nämä hautapaadet on sijoitettu asehuoneen seinille.


title: Vanajan kirkko

text: Aluksi kirkkomaa kirkon ulkopuolella oli hyvin pieni, vain muutaman aarin kokoinen. Kun hautaaminen 1700-luvun lopulla kirkon sisätiloihin päättyi, hautausmaata oli laajennettava, sillä jopa Harvialan kartanon uusi hautaholvi sijaitsi kirkkoalueen ulkopuolella. Näin tuli uusi puolen hehtaarin alue liitetyksi hautausmaahan. Myöhemmin rakennettiin tien toiselle puolen uusi hautausmaa. Äskettäin on vanhan hautausmaan yhteyteen rakennettu jälleen uusi kirkkomaa.


title: Vanajan kirkko

text: Sankarihautausmaan muistomerkki on paljastettu 10. heinäkuuta 1949. Sen on tehnyt arkkitehti Einari Teräsvirta.


title: Riista

text: Riista tarkoittaa lihan tai turkiksen vuoksi metsästettäviä eläimiä. Riistaksi katsottava eläinlajisto vaihtelee eri puolilla maapalloa, riippuen eläinten esiintymisestä ja paikallisesta lainsäädännöstä.


title: Riista

text: Lintuja pyydystetään niiden muuttolaskeutumispaikoilla mm. verkoilla, mutta pääasiassa niitä ammutaan lennosta haulikoilla. Eri maissa on erilaisia rajoituksia metsästykselle mm. ajallisesti, jotta lintujen pesiminen ja poikasten kasvaminen voidaan turvata. Suomessa hyvin yleinen metsästysrajoitus linnuilla kestää uudenvuodenpäivästä 20. elokuuta kello 12:een. Lintujen metsästyksessä käytetään apuna myös koiria, jotka on opetettu etsimään terve, haavoittunut tai kuollut lintu ja osoittamaan sen metsästäjälle.


title: Riista

text: Suomessa riistaeläimillä on metsästysasetuksella säädetyt rauhoitusajat, jolloin niitä ei saa metsästää. Metsästykseen tarvitaan lupa tai lupia. Suomessa tärkeimmät riistaeläimet ovat hirvi, metsäjänis, rusakko, metsäkauris, kanadanmajava, monet sorsalinnut, metso, teeri, pyy, riekko ja sepelkyyhky.


title: Riista

text: Seuraavassa on lueteltu Suomen lain mukaiset riistaeläimet ja yleiset rauhoitusajat. Laissa on useita poikkeuksia rauhoitusaikoihin:


title: Nintendon jaostot

text: Tämä artikkeli käsittelee japanilaisen videopeliyritys Nintendon jaostoja.


title: Nintendon jaostot

text: Nämä yritykset tekevät pelejä Nintendon pelinimikkeistä Nintendon konsoleille.


title: Nintendon jaostot

text: Nintendolla on läheiset suhteet näihin yrityksiin, ja se voi myös omistaa osan niiden osakkeista. Osa yrityksistä tekee pelejä Nintendon tunnetuista pelinimikkeistä.


title: Pyynti

text: Pyynti on yleisnimitys luonnonvaraisten eläinten pyydystämiselle ruoaksi. Se voi viitata:


title: Kemiallinen torjunta

text: Kemiallisessa torjunnassa torjunta-aine ruiskutetaan pellolle, missä se tuhoaa nuoret rikkakasvit, tuholaisten toukat tai estää kasvitautien esiintymistä. Vaikka torjunta-aineet on kehitetty hävittämään rikkakasveja ja tuholaisia, kulkeutuu niitä myös pellolla kasvatettaviin viljelykasveihin. Torjunta-aineet ovat terveydelle haitallisia ja siksi niiden käyttöä rajoitetaan.


title: Kemiallinen torjunta

text: Kasvitauteihin käytettävät torjunta-aineet ovat fungisidejä, rikkakasvien torjunta-aineet herbisidejä ja tuhohyönteisiin käytettävät torjunta-aineet insektisidejä.


title: Heinkel He 219

text: Heinkel He 219 ”Uhu” () oli toisen maailmansodan aikainen saksalainen kaksimoottorinen ja kaksipaikkainen yöhävittäjä. Konetta voidaan pitää parhaana saksalaisena yöhävittäjänä toisen maailmansodan aikana suuren nopeutensa ja tehokkaan aseistuksensa vuoksi. Konetyyppi tuli kuitenkin liian myöhään ja liian vähäisissä määrin vaikuttaakseen tehokkaasti sodan kulkuun.


title: Heinkel He 219

text: Heinkel He 219:n kehittelyä vaikeutti heti alusta alkaen natsi-Saksan valtakunnanilmailuministeriön vastentahtoinen suhtautuminen siihen. Tämä Heinkelin oma projekti, jonka työnimi oli P.1060, ei juurikaan kerännyt mielenkiintoa ennen vuoden 1941 loppua, jolloin sen potentiaali yöhävittäjänä huomattiin.


title: Heinkel He 219

text: Kone oli rakenteeltaan kokometallinen, kaksimoottorinen ja -paikkainen. Koneen miehistö istui selkä selkää vasten aivan koneen nokassa sijaitsevassa ohjaamossa. Ohjaamo oli suunniteltu miehistön, siis pilotin ja navigaattorin, mahdollisimman hyvää näkyvyyttä silmällä pitäen ja siten, että koneen tykkien suuliekit eivät häiritsisi pilottia. Heinkel He 219 oli maailman ensimmäinen heittoistuimilla ja paineistetulla ohjaamolla varustettu lentokone, sekä Luftwaffen ensimmäinen nokkapyörällisellä laskutelineellä varustettu kone.


title: Heinkel He 219

text: He 219:n ensimmäinen prototyyppi lensi ensimmäisen kerran marraskuussa 1942 varustettuna 1750 hevosvoiman (1 305 kW) Daimler-Benz DB 603 A-moottoreilla. Aseistustestejä suoritettiin joulukuussa 1942 kuuluisassa Peenemünden tukikohdassa. Alkuperäinen aseistus käsitti kaksi 20 millimetrin MG 151-tykkiä sekä navigaattorin käyttämän 13 millimetrin MG 131-konekiväärin. Aseistusta päätettiin lisätä vaihtamalla MG 151-tykit neljään 30 millimetrin MK 108 -tykkiin. Kokeita tehtiin myös FuG220 Lichtenstein SN-2-tutkalla. He 219 onnistui viimein vakuuttamaan Luftwaffen päättäjät ja konetta tilattiin 300 kappaleen erä.


title: Heinkel He 219

text: He 219 osoittautui alusta alkaen tehokkaaksi yötoiminnassa vaillinaisella hävittäjäsuojalla lentäviä Yhdistyneen kuningaskunnan ilmavoimien pommitusmuodostelmia vastaan. Jo konetyypin ensimmäisellä taistelulennolla Yöhävittäjärykmentti 1:n () majuri Werner Streibin onnistui ampua alas viisi Avro Lancaster -pommittajaa. Koko yksikön tulos kuudella ensimmäisellä taistelulennollaan oli 20 pudotettua viholliskonetta ilman omia tappioita. Pääasiassa koneet toimitettiin yöhävittäjärykmenttien ("Nachtjagdgeschwader") NJG1 ja NJG10 käyttöön. Mainittakoon, että He 219 oli ainoa sodan ajan kaksimoottorinen, joka kykeni suorittamaan lentoonlähdön, vaikka toinen moottori pysähtyi kesken startin.


title: Heinkel He 219

text: He 219:n pahin vika oli suuri siipikuormitus. Tästä syystä se ei ollut kovin ketterä, ja varsinkin käytettäessä Schräge Musik -tykkejä, koneella oli vaikeaa päästä pakoon alasammutun viholliskoneen hylyn alta. Monet lentäjät, kuten 65 ilmavoiton ässä Manfred Meurer, menettivät henkensä tästä syystä.


title: Biologinen torjunta

text: Biologinen torjunta on menetelmä tuholaisten, kuten tuhoeläinten, kasvitautien rikkakasvien torjuntaan hyödyntäen muita eliöitä kemiallisten torjunta-aineiden sijaan. Torjuntaan voidaan käyttää myös luonnonmukaisia liuoksia tai rikkakasveille mekaanista torjuntaa (esim. kitkeminen tai haraus).


title: Biologinen torjunta

text: Kasvien tuholaisten luontaisten vihollisten pyritään parantamaan, jotta ne torjuisivat haitallisia lajeja. Esimerkiksi leppäkertut tuhoavat hyvin viljojen kirvoja.


title: Biologinen torjunta

text: Kasvihuoneissa käytetään yleisesti biologista torjuntaa.


title: Pidä itsestäsi huolta

text: Pidä itsestäsi huolta on Matin ja Tepon vuonna 1982 julkaistu studioalbumi.


title: Marc-Édouard Vlasic

text: Marc-Édouard Vlasic (s. 30. maaliskuuta 1987 Montreal, Quebec) on kanadalainen ammattilaisjääkiekkoilija, pelipaikaltaan puolustaja. Hän edustaa NHL-seura San Jose Sharksia.


title: Marc-Édouard Vlasic

text: Ennen ammattilaisuraansa Vlasic kiekkoili vuodet 2003–2006 Remparts de Québecin riveissä LHJMQ-junioriliigassa. Kaudella 2004–2005 hän oli sekä runkosarjassa että pudotuspeleissä seuransa eniten pisteitä tehnyt puolustaja. Runkosarjassa hän teki 70:ssä pelaamassaan ottelussa 30 tehopistettä (viisi maalia ja 25 syöttöpistettä) ja pudotuspeleissä yhdeksän tehopistettä (kaksi maalia ja seitsemän syöttöpistettä) 13:ssa ottelussa. Kaudella 2005–2006 Vlasic oli runkosarjassa joukkueensa toiseksi tehokkain puolustaja slovakialaisen Michal Sersenin jälkeen ja koko liigan puolustajien pistepörssissä hän sijoittui 66:ssa runkosarjaottelussa tekemillään 73:lla tehopisteellä (16 maalia ja 57 syöttöpistettä) sijalle neljä. Kevään 2006 LHJMQ-pudotuspeleissä Vlasic teki 23:ssa ottelussa tehot viisi maalia ja 24 syöttöpistettä ja hän sijoittui Rempartsin sisäisessä pistepörssissä sijalle kolme Aleksandr Radulovin ja Mathieu Melansonin jälkeen. Kaikkiaan hän oli pudotuspelien viidenneksi eniten pisteitä tehnyt pelaaja ja eniten pisteitä tehnyt puolustaja. Hän oli pelaamassa Rempartsin riveissä LHJMQ:n mestaruudesta, President's Cupin voitosta, mutta mestaruus meni lopulta Wildcats de Monctonille voitoin 4–2.


title: Marc-Édouard Vlasic

text: Vaikkei voittanutkaan liigamestaruutta, Remparts pääsi kuitenkin pelaamaan toukokuussa 2006 Canadian Hockey Leaguen (CHL) mestaruudesta, Memorial Cupista, kun LHJMQ-mestari Monctonilla oli suora pääsy turnaukseen isäntäjoukkueena. Vlasic oli voittamassa Rempartsissa Memorial Cupin mestaruutta, kun Patrick Royn valmentama seura voitti turnauksen loppuottelussa Monctonin maalein 6–2. Kyseessä oli ensimmäinen kerta, kun Memorial Cupin voitti joukkue, joka ei ollut turnauksen isäntäjoukkue eikä liigansa hallitseva mestari. Vlasic sai turnauksessa tililleen kolme syöttöpistettä neljässä ottelussa.


title: Marc-Édouard Vlasic

text: Vlasic sai NHL-varauksen, kun San Jose Sharks varasi hänet numerolla 35 toisella kierroksella. Hän aloitti NHL-uransa syksyllä 2006 ja pelasi ensimmäisen liigaottelunsa 5. lokakuuta, jolloin Sharks kohtasi kotiottelussa St. Louis Bluesin. Hän pelasi tulokaskaudellaan 2006–2007 81 runkosarjaottelua, joissa hänelle kertyi 26 tehopistettä, kolme maalia ja 23 syöttöpistettä. Kevään 2007 pudotuspeleissä hän sai tililleen yhden maalisyötön 11:ssä ottelussa. Vlasic oli sekä runkosarjassa että pudotuspeleissä toiseksi eniten jääaikaa saanut Sharks-pelaaja, runkosarjassa Scott Hannanin ja pudotuspeleissä Craig Rivet'n jälkeen. Runkosarjassa hänen jääaikakeskiarvonsa oli 22 minuuttia ja 11 sekuntia ja pudotuspeleissä 22 minuuttia ja 51 sekuntia. Kaikista NHL-tulokkaista hän keräsi eniten jääaikaa ja tulokaspuolustajien piste- ja syöttöpörsseissä hän sijoittui jaetulle sijalle kaksi Ian Whiten kanssa seuratoveri Matt Carlen jälkeen.


title: Deinotherium

text: Deinotherium oli muinainen keskimioseenilta varhaiselle pleistoseenille elänyt suuri norsueläin. Sen tuntee lyhyistä alaspäin sojottavista syöksyhampaista.


title: Deinotherium

text: Eläin on suurimpia koskaan eläneitä maanisäkkäitä: se oli 3,5–4 metriä korkea ja painoi jopa 10 tonnia. Nykyinen afrikannorsu on 3–3,5 metriä korkea ja painaa 5–7 tonnia. Tämä tekee "Deinotheriumista" kolmanneksi suurimman tunnetuista maalla eläneistä nisäkkäistä. "Deinotherium" oli kehittynyt pienemmästä varhaismioseenin "Prodeinotheriumista".


title: Deinotherium

text: Suomen Suomusjärveltä löydettiin vuonna 1960 kivettynyt "Deinotheriumin" olkaluun kappale, joka kuitenkin määritettiin vasta 2000-luvulla. Se on vähintään viisi miljoonaa vuotta vanha, ja sen arvellaan kulkeutuneen Lounais-Suomeen Venäjältä jäävuoren mukana. Se on maailman pohjoisin tunnettu "Deinotherium"-löytö ja samalla Suomen vanhin nisäkäsfossiili.Afrikkalaisen taruhirviön, mokele mbemben, on joskus väitetty olevan "Deinotherium". Monet retkikunnat ovat tutkineet olion väitettyä asuinaluetta, mutta todisteita sen olemassaolosta ei ole löytynyt.


title: Chun Doo-hwan

text: Chun Doo-hwan (hangul: 전두환, hanja: 全斗煥, s. 18. tammikuuta 1931) on korealainen kenraali ja Korean tasavallan presidentti 1980–1988. Valtakautensa jälkeen hänet tuomittiin korruptiosta ja kapinoinnista kuolemaan 1996, mutta presidentti Kim Dae-jung armahti hänet.


title: Chun Doo-hwan

text: Talonpoikaisperheestä kotoisin ollut Chun lähti opiskelemaan Korean sotilasakatemiaan vuonna 1951 valmistuen vuonna 1955. Chun oli vaikutusvaltaisen Hanahoi-upseeriryhmän (하나회) jäsen. Armeijan turvallisuuspalvelun johtajana hän oli vastuussa presidentti Park Chung-heen murhan tutkimuksista. 12. joulukuuta 1979 Chun määräsi esikuntapäällikkö kenraali Chung Sung-hwan (정승화, 鄭昇和) pidätyksestä ilman presidentti Choe Gyuhan lupaa. Seuraavana aamuna hänen kumppaninsa sotilasakatemian 11. kurssilta olivat maan asevoimien johdossa.


title: Chun Doo-hwan

text: Chun laajensi 17. toukokuuta 1980 sotatilalain kattamaan koko maan ja hajotti kansalliskokouksen. Monet poliitikot pidätettiin ja osa tuomittiin kuolemaan, kuten Kim Dae-jung, jonka kansainvälinen painostus sai pelastettua. Protestit hiljettiin väkivaltaisesti, kuten Gwangjussa, jossa verilöylyssä tapettiin satoja mielenosoittajia 18.–27. toukokuuta 1980.


title: Chun Doo-hwan

text: Presidentti Choe erosi elokuussa 1980 ja Chun valittiin hänen seuraajakseen Kansallisen yhdistymisen konferenssissa syyskuussa. Helmikuussa 1981 Chun valittiin presidentiksi uuden perustuslain mukaisesti Demokraattisen oikeuspuolueen ehdokkaana. Hän oli tuolloin eronnut armeijasta ryhtyäkseen presidentiksi korotettuaan itsensä ensin neljän tähden kenraaliksi.


title: Chun Doo-hwan

text: Chun hallitsi vahvaa keskitettyä valtiota, ja nopea talouskasvu jatkui hänen aikanaan. Autoritaarisuudestaan huolimatta hänellä oli huomattavasti vähemmän valtaa kuin Parkilla vuoden 1972 perustuslain mukaan. Presidenttikaudet oli kuitenkin rajattu yhteen, eikä Chun pyrkinyt toiselle kaudelle 1988. Hän oli kuitenkin valinnut luokkatoverinsa Rohin seuraajakseen.


title: Chun Doo-hwan

text: Chunin vieraillessa Rangoonissa Burmassa 1983 pommi-iskusa kuoli 21 henkeä, joihin kuului Etelä-Korean hallituksen jäseniä. Chun selviytyi iskusta niukasti, sillä hän tuli paikalle vasta muutamia minuutteja räjähdyksen jälkeen.